Netizen geli pekerja 7-Eleven cuci ‘microwave’ guna mop lantai

CYBERJAYA: Tular beberapa gambar menunjukkan seorang pekerja 7-Eleven mencuci ketuhar gelombang mikro (microwave oven) menggunakan mop lantai yang meraih perhatian ramai warga maya.

Beberapa gambar tersebut menunjukkan pekerja itu menggunakan mop untuk mengelap lantai digunakan mencuci ‘microwave oven’ yang digunakan untuk memanaskan makanan yang dijual kedai itu.

Seorang warga maya yang jelik dengan tindakan itu meluahkan kekesalannya di media sosial di samping menggesa 7-Eleven Malaysia mengambil tindakan ke atas perkara itu.

“Hello 7-Eleven Malaysia, tolong la ‘brief’ ‘staff’ korang untuk buat pembersihan dengan cara yang betul. Mop lantai pun masuk dalam ‘microwave’. Pengotor oi!” gesa pengguna Twitter, @AshrafChak dalam satu hantaran pada Ahad berserta gambar tersebut.

Hello @7elevenmalaysia , tolong la brief staff korang untuk buat pembersihan dgn cara yg betul. Mop lantai pun masuk dalam microwave. Pengotor oi ! pic.twitter.com/RrvPTH2W4u

— Ashraf (@AshrafChak) January 22, 2023

Ramai warga maya mengambil kesempatan memberi pandangan mereka terhadap hantaran itu, ada yang menyatakan rasa geli mereka dengan tindakan itu, ada juga yang berkongsi pengalaman pernah menjadi pekerja di kedai tersebut.

“Selama aku kerja 7-Eleven waktu habis SPM, tak pernah lagi bersihkan ‘microwave’ pakai mop. Otak mana la letak oii. Belajar la ‘basic’ pembersihan, mop tu guna untuk bersihkan apa? Kain lap guna untuk bersihkan apa? Dah 2023 masih lagi ada orang tak guna akal fikiran,” komen pengguna Twitter, @zakwanzakii.

“Mak oiii aku kerja 7-Eleven dulu tak pernah pulak mop dalam ‘microwave’. Bapak jijik,” komen pengguna Twitter, @_fhz27.

Mak oiii aku keje 7e dulu x pnah pulak mop dlm microwave mat . Bapak jijik

— azzyzaidi (@_fhz27) January 22, 2023

“Sebagai bekas pekerja 7-Eleven. Untuk lap ‘microwave’ ada kain lain yang disediakan tahu. Kau dah kenapa nak mudah kerja kau bantai semua kau mop ek. Aduh la geram aku tengok,” komen pengguna Twitter, @mae_roar.

Sebagai ex staff 7e. Utk lap microwave ada kain lain yg disediakan tau. Ko dah kenapa bai nak mudah kerja kau bantai semua ko mop ek. Aduh la geram aku nngok

— R A (@mae_roar) January 23, 2023

“Sebagai bekas pekerja 7-Eleven, kami tak diajar untuk melakukan perbuatan ini. Ini semuanya adalah ‘common sense’. Boleh buat aduan email kepada 7-Eleven untuk tindakan selanjutnya. HQ akan periksa CCTV,” cadang pengguna Twitter, @NizamuddinNasir pula.

Sbg bekas pekerja 7E, kami x diajar utk melakukan perbuatan ini. Ini semuanya adalah 'common sense'. Boleh buat aduan e-mel kpd 7E utk tindakan selanjutnya. HQ akan periksa CCTV.

— ニザム ゲンノスケ。 (@NizamuddinNasir) January 22, 2023

Setakat ini, masih tidak dipastikan lagi kedai 7-Eleven tersebut adalah dari cawangan Malaysia yang mana dan pihak 7-Eleven juga masih belum mengeluarkan sebarang kenyataan mengenai perkara ini.

Author

Faridah Amiratul

View all posts

View all posts


Ahli farmasi digesa lengkapkan diri, Malaysia menuju status negara tua

GEORGE TOWN: Ketika Malaysia semakin menghampiri status menjadi  ‘negara tua’, peranan ahli farmasi di negara ini digesa supaya melengkapkan diri dengan lebih baik untuk memainkan peranan penting dalam menyediakan perkhidmatan penjagaan kesihatan yang komprehensif kepada orang ramai untuk jangka masa panjang.

Justeru, Persatuan Farmasi Malaysia (MPS)-Pulau Pinang, MPS Young Pharmacist Chapter-Pulau Pinang dan Persatuan Farmasi Komuniti Malaysia (Cawangan Utara) telah bekerjasama untuk menganjurkan Konvensyen Ahli Farmasi Pulau Pinang (PPC) 2022 bagi membantu ahli farmasi menjalankan peranan mereka dengan lebih berkesan.

Pengerusi Penganjur PPC 2022, Tan Zhi Kai berkata data Jabatan Perangkaan Malaysia menunjukkan peratusan penduduk berumur 65 tahun ke atas telah meningkat kepada 7.3 peratus berbanding tujuh peratus dalam tempoh hanya setahun.

“Saya berharap konvensyen yang bertemakan Aging and Geriatric Health (Penuaan dan Kesihatan Geriatrik) ini dapat membantu meluaskan pelbagai pengetahuan dalam kesihatan penuaan dan geriatrik. Saya percaya semua ahli farmasi boleh memainkan peranan besar dalam meningkatkan kualiti hidup warga emas,” katanya dalam ucapan perasmian di sini hari ini.

Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan Negeri Dr Norlela Ariffin berkata konvensyen ini adalah platform yang ideal untuk ahli farmasi kerana ia akan membantu meluaskan pengetahuan mereka dalam kesihatan penuaan dan geriatrik, sekali gus akan menyumbang secara signifikan kepada amalan mereka.

Beliau berkata Malaysia dijangka mencapai status ‘negara tua’ menjelang 2030 apabila 15 peratus daripada jumlah penduduk adalah warga emas berumur 60 tahun ke atas, manakala penduduk warga emas di Pulau Pinang dijangka meningkat kepada 26.2 peratus menjelang 2040.

“Dengan kemuncak pandemik COVID-19 telah berlalu, tidak seharusnya membayangi kesejahteraan penduduk warga emas dalam masyarakat kita kerana mereka adalah harta dalam masyarakat kita,” tambahnya. – BERNAMA


KPWKM ambil tindakan tegas sekat laman sesawang pornografi

KOTA BHARU: Kementerian Pembangunan Wanita, Keluarga dan Masyarakat (KPWKM) akan bertindak tegas menyekat laman sesawang pornografi secara menyeluruh dalam usaha membanteras jenayah seksual terhadap kanak-kanak.

Timbalan Menterinya, Aiman Athirah Sabu berkata, masyarakat perlu sedar dan memberi perhatian terhadap masalah jenayah seksual kanak-kanak itu yang berlaku antaranya disebabkan pengaruh media sosial serta penggunaan Internet tidak terkawal terutama membabitkan laman sesawang pornografi.

“Tindakan tegas perlu dilakukan untuk menyekat terus talian yang bersifat pornografi memandangkan laman sesawang ini boleh diakses pada bila-bila masa,” katanya kepada pemberita selepas merasmikan Karnival Hari Wanita Antarabangsa (HAWA) Kelantan 2023 di Tunjong di sini hari ini.

Beliau berkata demikian bagi mengulas kenyataan Pengarah Jabatan Siasatan Jenayah Bukit Aman Datuk Seri Abdul Jalil Hassan semalam yang menyatakan kes jenayah termasuk seksual membabitkan kanak-kanak dan wanita di negara ini meningkat iaitu sebanyak12,890 kes tahun lalu berbanding 11,092 kes pada 2020.

Aiman Athirah berkata, masalah tersebut sukar dibendung kerana masyarakat mudah terdedah dengan bahan-bahan pornografi melalui telefon bimbit, televisyen dan siaran yang memberi laluan bagi kesalahan terbabit.

“Untuk itu, KPWKM telah menjalankan kerjasama dengan beberapa agensi berkaitan termasuk Polis Diraja Malaysia (PDRM) dan Kementerian Komunikasi dan Digital (KKD) termasuk Suruhanjaya Komunikasi dan Multimedia (MCMC).

“Kementerian akan terus meneliti ruang dan faktor-faktor yang boleh membawa kepada jenayah tersebut, dan ia perlu ditangani secara bersama-sama melibatkan semua pihak,” katanya. -BERNAMA


Polis akan panggil 13 individu bantu siasatan himpunan ‘Mana Kapal LCS’

KUALA LUMPUR: Polis akan memanggil 13 individu bagi memberi keterangan berhubung perhimpunan ‘Mana Kapal LCS’ yang diadakan di hadapan sebuah pusat beli-belah di Jalan Tuanku Abdul Rahman, pada Ahad.

Ketua Polis Daerah Dang Wangi, ACP Noor Dellhan Yahaya berkata ia susulan kertas siasatan yang dibuka berkaitan perhimpunan berkenaan di bawah Seksyen 9(5) Akta Perhimpunan Aman 2012 kerana mengadakan perhimpunan tanpa notis.

“Kita (polis) mendapati lebih kurang 60 individu terdiri daripada pertubuhan bukan kerajaan (NGO), mahasiswa, ahli parti politik serta beberapa individu yang dikenal pasti dan belum dikenal pasti telah berhimpun di kawasan terbabit,” katanya dalam kenyataan pada Ahad.

Beliau berkata individu berkenaan telah mengadakan perhimpunan sambil memegang beberapa plakad dan kain rentang bertulis antaranya ‘Keselamatan Negara Terancam Kesiagaan Tentera Laut Diraja Malaysia (TLDM) Terjejas’, ‘H20 Letak Jawatan’ dan ‘Siasat Di Mana Kapal’.

Perhimpunan yang bermula pada 2 petang itu berlangsung secara aman dengan kehadiran kira-kira 100 anggota daripada Ibu Pejabat Polis Daerah Dang Wangi serta Dewan Bandaraya Kuala Lumpur bagi mengawal situasi serta lalu lintas di lokasi terbabit dan semua yang hadir beredar sejam kemudian. – BERNAMA


Pontianak viral bawa rezeki berganda

SETAPAK: Ini kisah benar mengenai pontianak yang viral di Danau Kota, Setapak.

Ia bermula pada bulan purnama penuh Mei lalu yang menjadi titik tolak bagaimana pontianak telah mengubah hidup 360 darjah seorang lelaki dikenali sebagai Bobby.

Bobby nyaris menutup operasi perniagaan makanan yang diusahakan sejak 2019 kesan daripada pandemik dan Perintah Kawalan Pergerakan.

Namun segalanya berubah apabila Paku dan Pontianak hadir dalam hidup Bobby dan rakan niaganya, Chef Zainal.

Restoran mereka telah bertukar nama daripada Bobby kepada Paku dan Pontianak pada 22 Jun lalu.

Hari kedua pembukaan restorannya, nama Paku dan Pontianak tular di media sosial apabila seorang wanita telah memuat naik di akaun TikToknya.

Minggu pertama pembukaan restoran, sudah mampu raih jualan RM5,000 sehari, itulah penangan Paku dan Pontianak.

Bobby berkata, ketika nyawa restorannya berada di hujung tanduk, isterinya berjaya menghubungi Broku, seorang konsultan pemasaran yang rekodnya berjaya menyelamatkan ribuan perniagaan lingkup kembali hidup.

“Syukur Alhamdulillah, Broku beri peluang untuk melihat kami berjaya.

“Dia datang ke kedai dan memberitahu ideanya, saya agak terkejut mulanya kenapa nama Paku dan Pontianak tetapi saya letakkan kepercayaan terhadap 100 peratus tanpa dolak-dalik dan pertikaian.

“Dia bawa pasukannya ubah wajah restoran saya bertukar sepenuhnya dengan konsep sebenarnya amat tenang bukan seram.

“Selepas tular, saya yang asalnya ada seorang pekerja sahaja terpaksa gajikan lagi 10 orang bagi melayani pelanggan.

“Tidak sangka pontianak bukanlah satu nama puaka tetapi pusaka yang berharga, syukur semua,” katanya kepada MEDIA VARIASI.

Paku dan Pontianak dibuka setiap hari dari jam 4 petang hingga awal pagi, menyediakan makanan Barat pada harga berpatutan dan semua pilihan amat sedap.

Penulis sudah mencuba beberapa makanan dan beri jaminan anda tidak akan menyesal datang menikmati hidangan yang lazat sambil bergambar serta menghayati suasana yang romantis.

Author

Tun Puteh Wanti

View all posts

View all posts


Mangsa banjir di tiga negeri berkurang kepada 44,277 orang setakat malam tadi

KUALA LUMPUR: Jumlah mangsa banjir di tiga negeri iaitu Johor, Melaka dan Pahang terus berkurangan malam tadi, melibatkan 44,277 mangsa berbanding 46,053 mangsa petang Jumaat.

Di JOHOR, jumlah mangsa banjir berkurang kepada 43,667 orang setakat 8 malam tadi susulan banjir  di daerah Kluang telah pulih dan kesemua mangsa dibenarkan pulang ke kediaman masing-masing.

Jawatankuasa Pengurusan Bencana Negeri (JPBN) dalam kenyataan memaklumkan sebanyak 12,385 keluarga masih ditempatkan di 172 pusat pemindahan sementara (PPS) yang beroperasi di lima daerah terjejas akibat bencana itu.

“Batu Pahat menjadi daerah paling teruk terjejas dengan 37,878 orang, diikuti dengan Muar (3,104), Tangkak (1,924), Segamat (706) dan Mersing (55),” menurutnya.

Sebanyak sembilan sungai masih melepasi aras bahaya, antaranya, Sungai Batu Pahat di Empangan Bekok (Batu Pahat) yang kini berada pada paras 19.73 meter (m);  Sungai Muar di Bukit Kepong (Muar) dengan bacaan 4.49m dan Sungai Senggarang di Senggarang (Batu Pahat) dengan bacaan 3.51m.

Cuaca diramalkan cerah di lapan daerah malam tadi, kecuali Mersing dan Kota Tinggi yang dijangka hujan.

Di MELAKA, jumlah mangsa banjir di Jasin menurun kepada 438 orang daripada 115 keluarga pada 8 malam ini berbanding 442 orang daripada 116 keluarga pada 2 petang Jumaat.

Sekretariat JPBN Melaka dalam satu kenyataan memaklumkan kesemua mangsa ditempatkan di lima PPS iaitu di Sekolah Kebangsaan (SK) Seri Mendapat membabitkan 25 mangsa daripada tujuh keluarga.

“Sebanyak 134 mangsa daripada 32 keluarga ditempatkan di SK Parit Penghulu, 57 mangsa daripada 22 keluarga di SK Parit Gantong, 167 mangsa daripada 42 keluarga di SK Batu Gajah dan 55 mangsa daripada 12 keluarga di SK Sungai Rambai,” menurut kenyataan itu.

Di PAHANG, Sekretariat JPBN Pahang melaporkan jumlah mangsa banjir di Rompin terus menurun malam ini selepas hanya 172 mangsa ditempatkan di dua PPS berbanding 677 orang berada di lima PPS petang Jumaat.

PPS Sekolah Kebangsaan Kampung Aur menempatkan 62 mangsa daripada 24 keluarga manakala 110 mangsa daripada 37 keluarga berada di PPS Sekolah Kebangsaan Leban Chondong. – BERNAMA


Ubah persepsi kepimpinan gender: Fadhlina

KUALA LUMPUR: Masyarakat masih didoktrin dengan persepsi bahawa pemimpin negara hanya boleh diterajui oleh ahli politik lelaki dengan baik.

Pendoktrinan itu menyebabkan peluang wanita untuk memimpin negara sentiasa diketepikan dan mustahil untuk capai 30 peratus peluang di semua sektor.

Pengamal undang-undang, Fadhlina Siddiq berkata, usaha untuk memperkasakan wanita sebagai pemimpin dan pembuat dasar di semua sektor sentiasa diteruskan.

Bagaimanapun, katanya masalah persepsi budaya berlaku dalam masyarakat bahawa pemimpin yang baik adalah lelaki, bukan wanita.

“Kalau kita bercakap dengan ahli politik wanita, ia berkait rapat dengan isu stereotaip, asal wanita saja ada soalan yang tidak ditanya pada ahli politik lelaki sebagai contoh pakaian, siapa designer you, siapa siapkan you.

“Kedua isu keluarga, ahli politik lelaki tidak pernah disoal tentang status perkahwinan, siapa jaga anak dia, tapi kalau wanita, kalau seorang, you bercerai ka, tak ada lelaki ke. Jadi, kita kena ubah persepsi walaupun ambil masa sikit,” katanya kepada MEDIA VARIASI.

Fadhlina yang juga Ketua Wanita PKR berkata, beberapa strategi perlu dilaksana untuk melakukan perubahan itu iaitu menerusi pendidikan bermula dari rumah, pembuat dasar dan komitmen program kesedaran memperkasakan wanita secara berterusan di pelbagai peringkat.

“Menerusi pendidikan, kita tak boleh beritahu anak perempuan dia di dapur saja, anak lelaki keluar rumah.

“Kedua, berkaitan pembuat dasar. Tiga negeri iaitu Pulau Pinang, Selangor dan Negeri Sembilan dalam usaha mengarusperdanakan Akta Gender bagi memberi ruang lebih baik untuk kepimpinan wanita berdasarkan 30-40 peratus kuota.

“Bagi saya bila kita wanita berada dalam konteks pembuat dasar, kita kena terus buat untuk pastikan komposisi wanita lebih baik di tiga negeri ini,” katanya.

Terdahulu, beliau antara ahli panel menyampaikan pendapat pada Forum Kepimpinan Wanita Bersama Pemimpin Wanita Bersama Pemimpin Dalam Politik Malaysia yang turut dihadiri Menteri Pembangunan Wanita, Keluarga dan Masyarakat, Datuk Seri Rina Mohd Harun di sini, baru-baru ini.

Author

Tun Puteh Wanti

View all posts

View all posts


Isu madrasah: Keputusan gugur atau tidak tuduhan palsu diketahui 9 Mac

SHAH ALAM: Keputusan representasi gugur atau tidak, pertuduhan terhadap seorang wanita yang didakwa membuat laporan palsu bahawa anaknya dikurung secara salah dan didera oleh pihak madrasah di sini, akan diketahui pada 9 Mac depan.

Majistret Mohamad Redza Azhar Rezali hari ini telah membenarkan Zuraina Zamri, 45, untuk menghantar kertas representasi memohon menggugurkan dakwaan terhadapnya kepada pihak pendakwaan.

Peguambela mewakili Zuraina, Ahmad Safuan Hazalan dari firma Tetuan Hanif & Co berkata, dokumen di bawah seksyen 51A Kanun Tatacara Jenayah akan dibekalkan oleh pihak pendakwaan pada hari ini.

Dokumen-dokumen tersebut akan dikaji terlebih dahulu sebelum satu representasi dimasukkan untuk memohon kes berkaitan seksyen 182 Kanun Keseksaan iaitu tuduhan palsu digugurkan.

“Sebelum 9 Mac, kita akan masukkan satu representasi untuk DPP (Timbalan Pendakwa Raya) kaji semula pertuduhan kes ini, kita akan bawa kepada Peguam Negara, ” katanya kepada MEDIA VARIASI.

Turut hadir Datuk Haniff Hashim dari firma Tetuan Haniff & Co.

Surirumah itu sebelum ini dilaporkan membuat pengakuan tidak bersalah selepas pertuduhan dibaca di hadapan Majistret Mohamad Redza Azhar Rezali pada 26 September 2022.

Bagaimanapun, keanehan berlaku apabila dokumen pendakwaan belum diterima pihak pembelaan ketika 16 November 2022 yang menyebabkan sebutan tidak diteruskan.

Pertuduhan terhadap surirumah berkenaan mula tular selepas usahanya menyelamatkan anaknya di madrasah berkenaan pada Ogos lalu, dibuat mengikut Seksyen 182 Kanun Keseksaan yang memperuntukkan hukuman penjara maksimum enam bulan atau denda tidak lebih RM2,000 atau kedua-duanya, jika sabit kesalahan.

Bekas pelajar berkenaan telah membuat dua laporan polis masing-masing pada 23 Ogos dan 25 September, mendakwa dia dikurung secara salah dan diseksa.

Isu madrasah terbabit turut mendapat perhatian isteri Tunku Mahkota Johor (TMJ), Yang Amat Mulia (YAM) Che Puan Besar Khaleeda Bustamam.

Che Puan Khaleeda menerusi Instastorynya telah mengulang siar video Tiktok seorang individu menggunakan akaun nama firdausashaj, yang memaparkan imej Pengerusi Sekretariat Gabungan NGO Selangor, Datuk Nazilah Idris.

Imej tersebut daripada video ketika Nazilah mengadakan sidang media berhubung dakwaan bekas pelajar madrasah itu turut disertakan tulisan dengan tajuk ‘PUSAT JAGAAN BERTOPENGKAN LOGO CAPAL NABI KAUT UNTUNG’.

Terbaharu, pihak polis memanggil semula bekas pelajar itu selepas lima bulan laporan polis dibuat bagi membantu melengkapkan kes siasatan kes penderaan oleh madrasah berkenaan.

Author

Tun Puteh Wanti

View all posts

View all posts


Dewan “panas” usul MP Kota Belud mengenai tuntutan Sultan Sulu ditolak

KUALA LUMPUR: Ahli Parlimen pembangkang dari Sabah Isnaraissah Munirah Majilis (Warisan-Kota Belud) diarah keluar dan digantung dua hari daripada menghadiri persidangan selepas beliau bertegas mahu usul tuntutan waris Kesultanan Sulu terhadap Sabah dibahas di Dewan Rakyat.

Usul mengenai tuntutan waris Kesultanan Sulu terhadap Sabah yang ditolak buat kali ketiga di Dewan Rakyat itu mencetuskan pertikaman lidah antara beberapa Ahli Parlimen pembangkang dari Negeri di Bawah Bayu itu dengan Yang Dipertua Dewan Rakyat Tan Sri Azhar Azizan Harun dan Timbalan Yang Dipertuanya Datuk Mohd Rashid Hasnon.

Keengganan Isnaraissah Munirah untuk duduk dan menerima keputusan Speaker berhubung perkara itu menyebabkan Mohd Rashid yang menggantikan Azhar Azizan mengarahkan Bentara mengiringi Ahli Parlimen Kota Belud itu keluar dewan.

Isnaraissah Munirah tetap tidak keluar dan beliau yang dikelilingi wakil rakyat pembangkang dari Sabah tetap bersuara meminta usul itu dibahas walaupun ketika itu Menteri Tenaga dan Sumber Asli Datuk Seri Takiyuddin Hassan membentangkan Rang Undang-undang Perhutanan Negara (Pindaan) 2022 untuk bacaan kali kedua.

Kekecohan kira-kira 30 minit itu bermula apabila Isnaraissah Munirah bangun sebaik dewan selesai mempersetujui usul menangguhkan pemilihan Timbalan Yang Dipertua Dewan Rakyat bagi menggantikan Datuk Seri Azalina Othman Said yang dijadualkan hari ini.

“Tuan Speaker (Tan Sri Azhar Azizan Harun) buat kali ketiga speaker menolak usul saya tentang Sultan Sulu, saya cukup hairan, saya mahu tanya Kerajaan Persekutuan, sampai tahap apa baru usul ini dibolehkan bahas? ini soal kedaulatan negara, bukan soal remeh temeh. Saya mohon MP Sabah dan MP lain untuk berdiri mohon usul ini dibincangkan,” katanya.

Ram Karpal Singh (PH-Bukit Gelugor) kemudian bangun menyatakan usulnya mengenai rampasan aset Petronas di Azerbaijan oleh waris Kesultanan Sulu juga ditolak oleh Azhar, manakala Datuk Seri Salahuddin Ayub (PH-Pulai) mempersoalkan alasan Azhar yang menolak usul itu atas alasan sub judice.

Azhar kemudian memberi penjelasan dan alasan mengapa usul Isnaraissah Munirah dan Ram Karpal ditolak dan menyatakan usul tergempar mengenai rampasan aset Petronas di Azerbaijan pernah diluluskan untuk dibahas pada satu daripada sesi lepas dan diberi penerangan oleh Menteri Hal Ehwal Ekonomi.

“Semua orang telah tahu apa sebenarnya berlaku tentang aset Petronas di Azerbaijan, tentang sub judice, saya menerima pandangan undang-undang sememangnya ada satu atau dua prosiding yang masih berjalan sekarang, peraturan mesyuarat amat terang dan saya memakainya,” katanya.

Isu itu berterusan selepas Mohd Rashid menggantikan Azhar untuk mengendalikan persidangan dewan itu, bagaimanapun Timbalan Yang Dipertua Dewan itu tegas dengan keputusan yang dibuat dan meminta Takiyuddin meneruskan pembentangan rang undang-undang itu.

Mohd Rashid berkata Isnaraissah Munirah boleh membuat rayuan mengenai perkara itu mengikut Peraturan 43 yang menyebut Ahli Parlimen boleh menulis surat kepada Yang Dipertua merayu supaya usul mereka diterima dan dibahaskan. – BERNAMA

Author

Laini MN

View all posts

View all posts


BN Ranau sedia hadapi PRU15

KUALA LUMPUR: BN Ranau kini sudah memasuki fasa terakhir dalam persiapan menghadapi Pilihan Raya Umum ke-15 (PRU15).

Ketua Pemuda UMNO Bahagian Ranau, Vennex Jasmin memaklumkan, BN Ranau kini sedia untuk bertempur pada PRU15 dengan kursus telah dijalankan secara berterusan kepada semua ahli-ahli jentera pilihan raya.

“Kepimpinan parti BN bahagian Ranau sudah bersiap sedia menghadapi PRU15 dengan pelbagai kursus telah kita laksanakan kepada semua jentera pilihan raya,” ujarnya kepada MEDIA VARIASI.

Tambahnya, BN Ranau kini juga giat mendekati pengundi dengan melaksanakan pelbagai program serta aktiviti bersama masyarakat setempat sebagai strategi berdepan PRU15 serta mendapat maklum balas baik dari pengundi.

“Seperti kebiasaan, BN Ranau mendekati pemimpin dan pengundi muda. Aktiviti-aktiviti, program-program belia. Kami mengadakan program di setiap pusat daerah mengundi.

“Maklum balas sokongan rakyat terhadap BN Ranau. Kami sudah bersedia hadapi PRU15 menentang lawan kami, hanya BN sahaja yang boleh selesaikan masalah rakyat,” jelasnya.

Terdahulu, MEDIA VARIASI melaporkan timbul desas-desus kuat, Ketua Pemuda Bahagian UMNO Ranau dipilih sebagai calon Barisan Nasional bagi kerusi Parlimen Ranau.

Author

Mohamad Fitri Hazim Hazam

View all posts

View all posts


Terbuka Switzerland: Soon Huat-Shevon mara ke pentas akhir bertemu wakil China

KUALA LUMPUR: Beregu profesional negara, Goh Soon Huat-Shevon Lai Jemie menjadi beregu tunggal negara untuk meneruskan perjuangan Malaysia pada Kejohanan Terbuka Switzerland 2023 berlangsung di Basel.

Beregu campuran itu melangkah ke pentas akhir selepas mengatasi Robin Tabeling-Selena Piek dari Belanda 21-14, 23-21 dalam tempoh 38 minit, di St. Jakobshalle, awal pagi tadi (4.30 pagi waktu Malaysia).

Selepas menang set pertama 21-14, Soon Huat-Shevon yang juga pilihan keenam kejohanan, ditentang hebat pasangan Belanda itu sebelum berjaya mengawal permainan dan memenangi pertarungan sengit berakhir dengan 23-21.

Keputusan itu menyaksikan beregu ranking ke-11 dunia itu akan bertemu wakil China Jiang Zheng Bang-Wei Ya Xin yang mara selepas menundukkan wakil Taiwan Ye Hong Wei-Lee Chia Hsin 21-13, 23-21 dalam satu lagi aksi separuh akhir.

Sementara itu, hasrat perseorangan profesional lelaki negara Lee Zii Jia bagi meraih gelaran pertamanya musim ini musnah selepas ditundukkan pemain Jepun Koki Watanabe straight set 11-21, 14-21. – BERNAMA


‘Buang lah kopiah tu’- Penyokong buat hal siku pemain dikecam netizen

CYBERJAYA: Baru-baru ini, tular video memaparkan seorang penyokong bola sepak menyiku seorang pemain bola sepak sehingga mengundang kecaman warga net.

Menerusi video tular, kelihatan pemain bola sepak berlari ke arah tempat duduk penonton untuk meraikan gol.

Pada awalnya, pemain berkenaan gembira dengan jaringan yang dicetaknya sehingga berlari ke kawasan luar padang untuk meraikan dengan penyokong.

Namun begitu, ketika pemain itu ingin kembali ke padang semula, seorang penonton berkopiah bangun lalu menyiku kepala pemain terbabit.

penyokong problem#jerantutpahang #jerantutkampungku

♬ original sound – Syed Azwan Al Yahya – Syed Azwan Al Yahya

Walau bagaimanapun, pengadil dan rakan sepasukan pemain itu turut datang menyelamatkan pemain berkenaan.

Rata-rata penonton terkejut melihat kejadian itu dan menarik lelaki berkopiah agar bertenang sebelum bertindak lebih agresif.

Kejadian difahamkan berlaku ketika perlawanan separuh akhir Piala FA Jerantut 2023.

Menjengah di ruangan komen, rata-rata netizen mengecam penonton itu dan menyifatkan mudah ‘koyak’.

“Kalau rasa minda tak ngam utk tgk bola dan tak boleh kalah. Jgn tgk bola live gini bang oi. Harap abg yg score tu buat report polis. Kurang ajar betul,” komen netizen

“Ko dh knpa bg… tiba2 nk bantai org… dia x ganggu ko pun… mental x kuat jngn tengok bola bg… baik jaga cucu kt rumah,” marah netizen.

“Buang la kopiah tu. buat malu je,” selar pengguna TikTok.

Author

Nurul Ain Japri

View all posts

View all posts


Netizen ‘meluat’ cara Nabil Mahir umum Ayda Jebat hamil

CYBERJAYA: Baru-baru ini, pelakon dan penyanyi, Ayda Jebat dan suaminya, Nabil Mahir mengumumkan kehamilan Ayda yang kedua kini memasuki usia lima bulan.

Rakaman mengenai pengumuman Ayda dan Nabil yang dibuat dalam sidang media drama-drama baharu Astro pada Selasa itu turut tular di laman Twitter sehingga hari ini.

Bagaimanapun, sebilangan warga net kurang senang dengan cara pengumuman yang disampaikan Nabil selaku suami kerana beranggapan dia seolah-olah menjatuhkan air muka isterinya.

“Assalamualaikum semua, saya dan Ayda dah bekerjasama dan ‘berpeluh-peluh’ cuba untuk mendapatkan second baby.

“Alhamdulillah sudah lima bulan,” ungkap Nabil ringkas.

Dalam video yang dikongsikan oleh seorang pengguna Twitter dikenali Anna J, turut terlihat riak wajah Ayda tersipu malu akan pengumuman yang dilakukan suaminya namun dia masih tersenyum berkongsi khabar gembira itu kepada umum.

Menjengah di ruangan komen, segelintir warga maya menzahirkan kehampaan mereka dengan ungkapan Nabil itu.

Author

Diyana Rahip

View all posts

View all posts


Operasi helikopter ambulans jimat kos kerajaan RM15 juta

SHAH ALAM: Pengoperasian helikopter ambulans ‘Emergency Medical Air Rescue Services’ (EMARS) pertama milik Jabatan Bomba dan Penyelamat Malaysia (JBPM) bermula 1 Mei ini, dijangka menjimatkan kos kerajaan sebanyak RM15 juta setahun.

Menteri Pembangunan Kerajaan Tempatan< Nga Kor Ming berkata, kerajaan sebelum ini membelanjakan kira-kira RM20 juta setahun bagi menggunakan khidmat pakar swasta termasuk pasukan doktor udara ke kawasan pendalaman untuk kerja-kerja menyelamat dan perubatan.

“Kolaborasi multilateral bersama Kementerian Kesihatan Malaysia (KKM) dan Jabatan Hal Ehwal Asli (JAKOA) dalam merealisasikan perkhidmatan EMARS ini akan memberi impak tinggi kepada mutu perkhidmatan sedia ada, malah menjimatkan perbelanjaan negara dengan memperuntukkan hanya RM5 juta setahun,” katanya.

Beliau berkata kepada pemberita selepas melancarkan EMARS dan Kempen Keselamatan Musim Perayaan 2023 di pekarangan Pusat Beli-Belah AEON Shah Alam.

Turut hadir Menteri Kesihatan, Dr Zaliha Mustafa dan Ketua Pengarah JBPM, Datuk Abdul Wahab Mat Yasin.

Nga berkata, perkhidmatan ambulans udara itu bertujuan memenuhi keperluan perkhidmatan kecemasan khususnya di kawasan pedalaman dan perkampungan Orang Asli yang sukar diakses menerusi jalan darat, memindahkan mangsa kemalangan di lebuh raya serta pemindahan organ.

Menurutnya, ambulans udara tersebut merupakan helikopter bomba sedia ada jenis Agusta AW109E yang diubah suai dan kini dilengkapi peralatan perubatan kecemasan.

Beliau berkata helikopter yang akan ditempatkan di Pangkalan Udara Bomba Wilayah Tengah, Subang itu boleh memuatkan tujuh penumpang termasuk juruterbang, pegawai perubatan dan dua mangsa pada satu-satu masa.

“Setakat ini, helikopter itu hanya akan digerakkan di seluruh kawasan di Semenanjung kerana ia melibatkan sebuah helikopter.

“Penambahan EMARS selepas ini juga bergantung kepada kewangan dan peruntukan disediakan kerajaan,” katanya. – BERNAMA


Analisis: Wanita terajui portfolio penting satu permulaan, harus ada kesinambungan

KUALA LUMPUR: Pilihan Raya Umum ke-15 (PRU15) pada 19 November lepas mencipta beberapa kejutan penting dalam sejarah negara.
Ia bukan sahaja menyaksikan beberapa nama besar dalam arena politik tanah air ditundukkan oleh muka baharu di “kubu” sendiri tetapi juga menghasilkan Parlimen tergantung buat pertama kali dalam sejarah negara.
Situasi itu berakhir dengan penubuhan kerajaan perpaduan yang diketuai oleh Pakatan Harapan (PH) dan disokong oleh beberapa gabungan parti lawan.
Atas sebab itu jugalah kerajaan kali ini mengetengahkan beberapa nilai teras berbeza yang masing-masing diperjuangkan oleh parti-parti politik berkenaan. Suara Sabah dan Sarawak misalnya, dilihat lebih kuat kali ini dengan pelantikan tujuh menteri termasuk wakil Gabungan Parti Sarawak (GPS), Datuk Seri Fadillah Yusof yang dilantik sebagai Timbalan Perdana Menteri, iaitu pertama kali dalam sejarah Malaysia.
Bagaimanapun,  jumlah wakil wanita dalam barisan Kabinet 28 anggota itu masih tidak memuaskan, iaitu hanya lima orang. Ia bukanlah sesuatu yang luar biasa kerana dalam sejarah negara jumlah menteri wanita pada satu-satu masa tidak pernah melebihi lima orang.
“(Inilah) hakikatnya; kita perlu akui adalah sukar (untuk mempunyai lebih ramai wanita dalam kabinet) kalau diambil kira jumlah calon wanita yang bertanding dan menang. Memang menghampakan, namun jika dilihat keadaan semasa, saya rasa ia boleh difahami,” kata Dr Zaireeni Azmi, pensyarah kanan di Unit Penyelidikan Wanita dan Gender,  Universiti Sains Malaysia kepada Bernama.
Sekalipun angka wakil wanita dalam kerajaan adalah kecil, penganalisis dan aktivis masih berpuas hati. Ini kerana tiga wanita diberi kepercayaan menerajui portfolio penting, iaitu undang-undang, kesihatan dan pendidikan. Mereka juga berpandangan usaha meningkatkan penyertaan kaum hawa di peringkat pembuat keputusan politik perlu berterusan.
Dua lagi portfolio yang diterajui oleh wanita ialah Kementerian Pembangunan Wanita, Keluarga dan Masyarakat serta Kementerian Belia dan Sukan.

PEMIMPIN WANITA

Kajian mendapati penyertaan tinggi wanita dalam pasaran buruh serta di peringkat pembuat keputusan politik membantu pertumbuhan dan kemakmuran negara. Sehubungan itu, Malaysia menyatakan komitmen untuk meningkatkan jumlah pemimpin wanita dalam semua sektor, namun buat masa ini usaha itu memberikan hasil yang pelbagai.
Menurut Jabatan Perangkaan Malaysia, prestasi kaum hawa mengatasi lelaki dalam pendidikan serta hampir setara dari segi akses penjagaan kesihatan, namun mereka ketinggalan dalam pasaran tenaga kerja. Kaum wanita juga jauh ketinggalan di peringkat pembuat keputusan politik sekalipun mereka mewakili sekitar 50 peratus daripada populasi negara.
Keputusan PRU15 juga tidak memberangsangkan dengan hanya 31 wanita diundi ke Dewan Rakyat, iaitu 13.9 peratus daripada keseluruhan 222 ahli. Angka itu sebenarnya merosot berbanding PRU14 yang menyaksikan 33 wanita dipilih sebagai ahli Dewan Rakyat. Pada PRU15, seramai 127 wanita bertanding untuk kerusi Parlimen daripada keseluruhan 945 calon.
Sasaran ialah 30 peratus wanita di Parlimen bagi membolehkan suara kaum hawa didengari. Dalam barisan Kabinet pula, menteri wanita merangkumi 18 peratus daripada keseluruhan.
Akan tetapi, penganalisis dan aktivis melihat keadaan itu sebagai hikmah yang tersembunyi.
“Ketampakan itu yang penting, dan ia adalah langkah positif di landasan yang betul bagi melihat lebih ramai wanita menerajui kementerian penting sekalipun angkanya jauh daripada sasaran 30 peratus. Dalam hal ini, Kementerian Kesihatan dan Kementerian Pendidikan tidak pernah diterajui oleh wanita sebelum ini,” kata aktivis hak wanita dan Presiden Family Frontiers, Suriani Kempe.
Tambah beliau, seseorang menteri harus diberikan sokongan sumber dan alat selain kerjasama kakitangan bagi memastikan mereka dapat menjalankan tugas dengan baik.
Pelantikan wanita mengetuai tiga kementerian penting – Undang-undang dan Reformasi Institusi, Kesihatan, dan Pendidikan – dilihat amat penting memandangkan negara sedang mendepani pelbagai isu melibatkan kaum itu dalam sektor berkenaan, khususnya ketika penularan COVID-19 dan semasa tempoh pemulihan.
Penularan pandemik dan sekatan pergerakan mengetengahkan permasalahan yang dihadapi oleh wanita. Isu kerakyatan anak yang dilahirkan di luar negara oleh wanita Malaysia misalnya, semakin terserlah apabila ramai ibu bagaikan dipaksa memilih di antara anak mereka dan keluarga di Malaysia apabila sempadan negara ditutup kepada rakyat asing. Datuk Seri Azalina Othman Said yang baru dilantik sebagai Menteri Undang-undang dan Reformasi Institusi sudahpun menzahirkan hasratnya untuk menangani isu itu.
Bagi Kementerian Kesihatan dan Kementerian Pendidikan pula, majoriti pekerja dalam kedua-dua sektor berkenaan adalah wanita. Namun isu berkaitan mereka tidak begitu diketengahkan berbanding permasalahan kaum lelaki.
Zaireeni yakin wanita dapat memberikan sentuhan berbeza di kedua-dua kementerian berkenaan.

KESEIMBANGAN

Pada PRU15, gabungan parti politik utama – PH, Barisan Nasional dan Perikatan Nasional – menguar-uarkan inisiatif mereka bagi memperkasa dan membantu kaum hawa selain meningkatkan kesetaraan gender.
Menurut pemerhati dan aktivis, sekalipun wanita dilantik mengetuai tiga kementerian penting dalam kerajaan, masih banyak yang perlu dilakukan bagi merealisasikan janji parti-parti terbabit semasa kempen PRU15.
Banyak pihak mencadangkan pelantikan lebih ramai wanita muda profesional sebagai timbalan menteri dan senator serta di sektor lain seperti syarikat berkaitan kerajaan (GLC) dan syarikat pelaburan berkaitan kerajaan (GLIC). Jumlah pemimpin wanita dalam sektor ini tidak pernah mencecah 30 peratus.
Penganalisis politik Prof Madya Dr. Sharifah Syahirah Syed Sheikh juga juga Penolong Setiausaha Kehormat Majlis Kebangsaan Pertubuhan-Pertubuhan Wanita Malaysia, memberitahu Bernama kerajaan baharu ini mempunyai peluang untuk melaksanakan perubahan yang selama ini dilakukan dengan begitu perlahan.
“Sekarang adalah masa untuk semua parti mencalonkan senator wanita agar kita boleh mengimbangi kekurangan (ahli) wanita di Dewan Rakyat,” katanya.
Bagi GLC dan GLIC pula, aktivis mahu kerajaan melantik lebih ramai wanita yang berkaliber bagi memimpin organisasi berkenaan, bukan sekutu politik mereka.
Bagaimanapun Zaireeni mengakui kemungkinan besar pelantikan yang dibuat tidak akan mencapai sasaran 30 peratus dalam tempoh beberapa tahun akan datang.
“Ia satu proses yang perlahan, jadi mungkin tidak tercapai dalam tempoh lima tahun ini. Namun, kami harap kita akan dapat melihat lebih ramai wanita di Dewan Negara, kementerian dan juga GLC,” ujarnya.
Pada masa sama, beliau tidak mahu melihat pelantikan wanita sekadar memenuhi tuntutan – dilantik atas sebab gender bukan kerana kelayakan dan kemampuan wanita berkenaan – kerana tindakan sedemikian tidak akan membantu usaha memperkasa wanita.
Di samping itu, pemerhati juga berkata kaedah ‘atas ke bawah’, iaitu pelantikan senator wanita bagi menampung kekurangan wakil politik wanita, tidak harus dijadikan penyelesaian jangka panjang. Sebaliknya, mereka berharap kaedah itu akan membuka jalan kepada lebih ramai kaum hawa terlibat dalam politik selepas membuktikan mereka adalah pemimpin berkaliber dan memenangi pilihan raya atas merit sendiri.
Pengarah pemasaran, Anis Sufea Ismail bagaimanapun berpandangan kaedah itu mungkin tidak dapat menambah wakil wanita dalam kepimpinan politik.
“Ia bukan semudah seperti apabila anda dilantik dan berjaya membuktikan kemampuan, maka (anda) akan terus menerima sokongan. Ada banyak lagi yang perlu dilakukan bagi mengekalkan kedudukan (anda) dan kepercayaan orang ramai bahawa wanita boleh memimpin,” katanya, menambah pemimpin bukan setakat mampu bekerja tetapi juga perlu memastikan kemampuan mereka itu dapat dilihat oleh pengundi, bukan hanya kelompok tertentu.
Sekalipun jumlah ahli wanita di Dewan Rakyat lebih sedikit berbanding sebelum ini, masih ada harapan untuk keadaan ini berubah dalam masa terdekat menerusi Pilihan Raya Negeri  (PRN) Selangor, Pulau Pinang, Negeri Sembilan, Kedah, Kelantan dan Terengganu.
“Kita nak tengok sama ada pada PRN nanti mereka akan calonkan lebih ramai wanita dan selepas itu, berapa ramai yang dilantik menjadi Exco,” kata Zaireeni.
Menurutnya, negeri yang pada masa ini ditadbir oleh PH dilihat lebih bersedia untuk mencalonkan wanita selain mempunyai komitmen dalam penggubalan dasar-dasar yang mesra wanita.
Kata mereka, lebih ramai wanita dalam kepimpinan akan membantu menggalakkan kaum hawa terlibat dalam politik dan seterusnya mewakili dasar-dasar mesra wanita dalam kerajaan.
Suriani berharap rakyat Malaysia akan terbiasa dan menerima wanita sebagai pemimpin.
“Kekuatan dalam kepelbagaian kepimpinan kita bermakna wanita boleh membangkitkan isu yang mungkin disifatkan oleh lelaki sebagai tidak penting – aspek ini kritikal jika kepimpinan kita benar-benar mewakili semua rakyat Malaysia,” tegas Suriani. – BERNAMA

Author

MEDIAVARIASI

View all posts

Author

MEDIAVARIASI

View all posts

View all posts


Menteri bincang dengan Japen isu kad media wartawan Harakah dibatalkan

KUALA LUMPUR: Menteri Komunikasi dan Digital Fahmi Fadzil akan berbincang dengan Jabatan Penerangan (Japen) berhubung tindakan membatalkan kad perakuan media wartawan Harakah Daily (Harakah).

Fahmi berkata, beliau mengambil maklum mengenai permohonan rayuan pihak akhbar milik PAS itu untuk memperoleh semula akses kad terbabit.

“Saya difahamkan Harakah ada buat rayuan dan saya akan bincang dengan pihak Jabatan Penerangan.

“Kita sedia seperti Perdana Menteri (Datuk Seri Anwar Ibrahim) sebut dia sedia memaafkan dan tidak menjadi masalah (boleh buat rayuan),” katanya di Dewan Rakyat hari ini.

Beliau menjawab soalan tambahan Ahmad Fadhli Shaari (PN-Pasir Mas) mengenai status permohonan rayuan berhubung isu kad perakuan media Harakah Daily ditarik balik serta gangguan SKMM terhadap kandungan tidak dilihat keterlaluan atau menyentuh sentimen raja, agama dan kaum (3R) termasuk pandangan beberapa veteran media menyuarakan hak kebebasan bersuara sudah tiada pada masa ini.

Mengulas lanjut, Fahmi berkata, kerajaan terbuka menerima pandangan dan kritikan, namun perlu mematuhi etika kewartawanan bagi mengelak tindakan seperti diterima wartawan Harakah tidak berulang.

“Ini tidak terpakai hanya kepada Harakah (tetapi) kepada semua (media). Selain itu, etika kewartawanan ini kita tegaskan kerjasama semua rakan media termasuk veteran disebut tadi.

“Saya berpandangan berbeza, lapan veteran ini kalau mereka masih berkhidmat pada zaman (pentadbiran) sebelum ini mungkin selepas mereka keluarkan kenyataan itu pelbagai tindakan diambil tetapi sehingga hari ini mereka bebas dan terus boleh bersuara,” katanya.

Selasa lalu, Ahmad Fadhli memberitahu Dewan Rakyat, kad perakuan media Harakah Daily ditarik Japen.

Tindakan itu dipercayai teguran Anwar berhubung artikel portal Harakah Daily bertajuk ‘Malaysia Di Bawah Anwar Ragu-Ragu Sokong Palestin?’ dengan gambar Anwar berlatar belakangkan bendera Israel. – Harian Metro

Author

Media Variasi

View all posts

View all posts


Remaja OKU dijumpai lemas dalam kolam

TANGKAK: Seorang remaja Orang Kurang Upaya (OKU) lembam yang dilaporkan hilang semalam, ditemukan lemas di dalam sebuah kolam di Kampung Batu 18 Sengkang, Bukit Gambir di sini hari ini.

Komander Operasi Penolong Penguasa Bomba, Rafiah Aziz berkata mangsa berusia 17 tahun dijumpai terapung di kolam sedalam kira-kira 15 kaki (4.57 meter) yang terletak 100 meter dari kediaman mangsa di kampung itu, pada 6.47 pagi tadi.

“Ahli keluarga mangsa menghubungi Balai Bomba dan Penyelamat (BBP) Bukit Gambir memaklumkan mangsa dijumpai terapung di dalam kolam buatan manusia itu yang digunakan pekebun sayur untuk mengambil air bagi tanaman mereka.

“Pasukan Keluaran Operasi bertindak ke lokasi kejadian dan melakukan operasi mengeluarkan mangsa yang lemas dengan menggunakan peralatan khas. Mangsa kemudian diserahkan kepada pihak polis untuk tindakan lanjut,” katanya dalam kenyataan hari ini.

BBP Bukit Gambir menerima panggilan kecemasan berhubung kehilangan mangsa pada 8.42 malam tadi dan anggota membuat pencarian di sekitar kawasan rumah mangsa dan tempat berhampiran pada jarak dua kilometer dari lokasi terakhir mangsa dipercayai hilang.

Rafiah berkata, remaja itu dan kakaknya ke kolam berkenaan pada 3.30 petang dan mereka kemudian pulang ke rumah sebelum ahli keluarga menyedari mangsa tiada di rumah pada 4.30 petang, katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Tanah runtuh: Empat lagi mayat ditemukan

BATANG KALI: Memasuki hari keenam pencarian, pasukan operasi mencari dan menyelamat (SAR) berjaya menemui empat mayat mangsa yang tertimbus dalam kejadian tanah runtuh Father’s Organic Farm.

Jabatan Bomba dan Penyelamat Malaysia (JBPM) Selangor memaklumkan empat mayat berkenaan terdiri daripada dua orang kanak-kanak perempuan, seorang wanita dewasa dan seorang lelaki dewasa.

“Kemaskini sehingga jam 11.04pagi, pasukan mencari dan menyelamat (SAR) Operasi Tanah Runtuh Jalan Batang Kali – Genting Highlands telah berjaya menemui empat orang mayat mangsa iaitu dua orang kanak-kanak perempuan, seorang wanita dewasa dan seorang lelaki dewasa di Sektor C iaitu di sekitar kawasan River Side.

“Ini menjadikan jumlah mangsa korban tanah runtuh yang berjaya ditemui adalah sebanyak 30 orang.

“Operasi SAR ini yang telah masuk hari ke-7 akan diteruskan lagi bagi mencari baki 3 lagi mangsa yang masih belum dijumpai,” maklumnya.

Untuk rekod, setakat jam 12 tengahari ini, seramai 94 mangsa terbabit dalam insiden tanah runtuh di tapak perkhemahan berkenaan pada Jumaat lepas dan daripada jumlah itu, 61 dilaporkan selamat, 30 disahkan terkorban manakala tiga mangsa masih belum ditemui.

Author

Diyana Rahip

View all posts

View all posts


Pelajar Malaysia ditahan di Norway kerana mengintip

SEORANG warganegara Malaysia berusia 25 tahun ditahan kerana dipercayai terlibat dalam kesalahan pengintipan dengan melakukan aktiviti risikan isyarat di Norway, termasuk penyadapan wayar (wiretapping).

Memetik The Nordic Page, suspek telah ditahan oleh Perkhidmatan Perisikan Norway (PST) yang bertanggungjawab mencegah aktiviti pengintipan di negara itu pada Jumaat lalu.

Dalam pada itu, suspek turut menafikan dakwaan itu dan difahamkan perbuatannya dilaporkan tiada kaitan dengan Malaysia.

Menurut pihak berkuasa, bukti menunjukkan bahawa kereta sewa suspek telah direkodkan kamera pengawasan dan pada masa sama, pengintipan dilakukan berhampiran lokasi penting, termasuk Kuarters Kerajaan, Pejabat Perdana Menteri dan Kementerian Pertahanan.

Peguam polis di PST, Thomas Fredrik Blom, memaklumkan pihaknya masih dalam peringkat awal siasatan terperinci untuk mengumpul bukti.

Suspek yang merupakan seorang pelajar yang tidak berdaftar di institusi pendidikan Norway, hanya berada di Norway untuk tempoh yang singkat.

Suspek ditangkap pada 8 September dan kemudiannya ditahan selama empat minggu, dengan dua minggu pertama di dalam sel berasingan.

Dalam masa sama, pihak polis turut merampas pelbagai peranti pembawa data dan barangan elektronik daripada suspek tersebut.

Tuduhan terhadapnya adalah berdasarkan Seksyen 121 Kanun Jenayah, yang membawa hukuman penjara sehingga tiga tahun bagi individu yang mengumpul atau memiliki maklumat rahsia yang boleh membahayakan kepentingan asas negara.

Pihak berkuasa mengesyaki mungkin terdapat lebih banyak individu yang terlibat dalam kes itu.

Sementara itu, suspek dilaporkan enggan memberikan sebarang kenyataan kepada PST, dan peguam bela, Aase Karin Sigmond, menjelaskan bahawa dia berada dalam keadaan tidak sihat berikutan penahanan yang disifatkan ‘dramatik’.

Author

Nurul Ain Japri

View all posts

View all posts


Saniy Syahmi terjatuh, terlepas gelaran juara kebangsaan

KUALA LUMPUR: Pelumba negara, Saniy Syahmi Mohd Safiee terlepas gelaran juara kebangsaan selepas terjatuh ketika beraksi dalam saingan kategori elit lelaki Kejohanan BMX Kebangsaan 2022 di Trek BMX Kebangsaan Bandar Baru Nilai, Negeri Sembilan hari ini.

Nasib malang menimpa pelumba berusia 21 tahun itu turut menafikan tiket ke Kejohanan Lumba Basikal BMX Asia (BMX ACC) pada September depan.

Pada saingan hari ini, Saniy Syahmi yang mendahului tujuh pelumba lain gagal menuju ke garisan penamat apabila terjatuh di selekoh kedua terakhir akibat pelanggaran dengan Amer Akbar Anuar yang terjatuh lebih awal.

Presiden Persekutuan Kebangsaan Berbasikal Malaysia (PKBM), Datuk Abu Samah Abd Wahab berkata, PKBM akan melakukan sesuatu bagi menjamin nasib kedua-dua pelumba Terengganu Hanelang itu.

“Agak malang apabila anda terjatuh ketika mendahului sesuatu perlumbaan. Sekalipun anda peserta pilihan, pingat emas akan jadi milik orang lain sekiranya anda terjatuh,” katanya dalam kenyataan hari ini.

Pelumba Singapura, Mas Ridzwan Mohammad Ali merangkul emas dengan catatan masa 36.011 saat (s) diikuti pelumba Sarawak, Mohamad Faris Mohd Nashari di tempat kedua (36.196s) sekali gus diberi penghargaan sebagai juara kebangsaan.

Pingat gangsa menjadi milik seorang lagi wakil Sarawak, Yohannes Larenza Meahian yang merakam masa 36.323s.

Sementara itu, bagi kategori wanita, pelumba Terengganu Hanelang Eddyna Nasuhar Zainal Abidin muncul juara kebangsaan selepas merangkul emas manakala pelumba skuad Sukma Selangor Siti Natasha Mohd Basri dan wakil OSBMX Johor, Siti Qamariyana Mt Sali masing-masing meraih perak dan gangsa. – BERNAMA


Ops Sudan selesai, semua 30 rakyat Malaysia selamat dibawa pulang

SEPANG: Operasi membawa pulang 30 rakyat Malaysia dari Sudan atau Ops Sudan ketika negara itu dilanda konflik telah selesai dengan kesemuanya selamat tiba di tanah air tanpa mengalami sebarang kecederaan, kata Menteri Luar, Datuk Seri Dr Zambry Abdul Kadir.

“Perjalanan (mereka) panjang dari Khartoum ambil masa 30 jam lebih 1,300 kilometer… dengan pelbagai halangan dan cubaan, akhirnya hari ini dapat sampai dengan selamat di KLIA (Lapangan Terbang Antarabangsa Kuala Lumpur),” katanya kepada media selepas menyambut ketibaan 30 rakyat Malaysia itu di lapangan terbang berkenaan hari ini.

Zambry berkata, meskipun Ops Sudan telah selesai, Wisma Putra masih mengikuti perkembangan yang berlaku di Sudan secara dekat.

“Jika ada rakyat Malaysia yang masih ada di Sudan, pihak keluarga diminta maklumkan kepada Wisma Putra untuk kita bantu cari mereka. Saya nasihatkan rakyat Malaysia yang ingin lawat Sudan untuk tangguhkan perjalanan sehingga keadaan pulih,” katanya.

Beliau berkata pejabat Kedutaan Malaysia di Sudan ditutup sementara dan segala urusan berkaitan akan dikendalikan oleh Kedutaan Malaysia di Kaherah.

Lebih 400 orang dilaporkan terbunuh dan lebih 3,500 cedera ekoran konflik bersenjata antara Angkatan Tentera Sudan dan pasukan separa tentera Rapid Support Forces (RSF) yang tercetus pada 15 April lepas.

Pada 25 April lepas, dilaporkan 30 rakyat Malaysia yang terkandas di Khartoum, selamat tiba di Pelabuhan Sudan pada 2.07 petang Isnin waktu Sudan (8.07 malam waktu Malaysia) setelah melalui perjalanan 30 jam menempuh jarak 1,233 kilometer.

Dilaporkan terdapat 32 rakyat Malaysia berada di Sudan iaitu di tujuh tempat berbeza dan pada 21 April lepas, dua rakyat Malaysia telah dibawa keluar dan dipindahkan ke tempat selamat.

Dua rakyat Malaysia itu merupakan individu yang berkhidmat dengan Misi Pertubuhan Bangsa-Bangsa Bersatu (PBB) di Sudan (UNMIS) di Abyei dan proses evakuasi mereka akan dilakukan oleh pihak PBB.

Zambry berkata kejayaan membawa pulang kesemua rakyat Malaysia yang berdaftar itu adalah hasil usaha bersama semua pihak termasuk keprihatinan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Perdana Menteri Datuk Seri Anwar Ibrahim.

“Hubungan baik Tuanku (Al Sultan Abdullah) dan Presiden UAE (Presiden Emiriah Arab Bersatu Sheikh Mohammed bin Zayed Al Nahyan) beri natijah baik (dalam proses) keluarkan rakyat Malaysia.

“Terima kasih juga kepada Perdana Menteri atas keprihatinan beliau yang turut ikuti setiap perkembangan dan ambil langkah untuk pastikan operasi dapat dibuat sebaiknya termasuk hubungi pemimpin terlibat dalam pertikaian,” katanya.

Zambry turut merakamkan penghargaan kepada UAE dan Arab Saudi kerana membantu dalam urusan mengeluarkan kesemua 30 rakyat Malaysia dari Sudan.

Beliau berkata pihak Malaysia turut membantu mengeluarkan beberapa rakyat negara lain dari Sudan antaranya Amerika Syarikat, Kemboja dan Singapura, selain warga Palestin, Filipina dan Thailand yang turut tiba di KLIA hari ini bersama 30 rakyat Malaysia. – BERNAMA


Jeddah dipilih untuk tuan rumah Piala Dunia Kelab 2023

ANKARA: Persekutuan Bola Sepak Arab Saudi (SAFF) dan Persekutuan Bola Sepak Antarabangsa (FIFA) kedua-duanya mengesahkan pada Isnin Piala Dunia Kelab FIFA 2023 akan berlangsung di bandar Jeddah, Arab Saudi.

Keputusan itu dibuat berikutan lawatan delegasi FIFA ke Jeddah untuk menilai persiapan berterusan bagi kejohanan tersebut yang dijadualkan berlangsung dari 12 hingga 22 Disember.

“Kami gembira kerana Jeddah dengan kemudahan terkini dan reputasinya untuk menganjurkan acara sukan antarabangsa utama telah dipilih sebagai tuan rumah untuk Piala Dunia Kelab FIFA.

“Sukan adalah pemacu utama transformasi berterusan Arab Saudi di bawah Wawasan 2030, yang menjadikan negara itu sebagai satu daripada negara yang paling pesat berkembang dan paling menarik dalam sukan dunia,” lapor Agensi Anadolu memetik Presiden Persekutuan Bola Sepak Arab Saudi, Yasser Al Misehal.

Piala Dunia Kelab FIFA akan menjadi kejohanan sulung yang diadakan di Arab Saudi.

Diperkenalkan pada 2000, Piala Dunia Kelab kali terakhir dimenangi oleh Real Madrid pada 2022.

Pertandingan mengikut format kalah mati diadakan dalam kalangan pemenang Liga Juara-Juara AFC (Asia), Liga Juara-Juara CAF (Afrika), Piala Juara-Juara CONCACAF (Amerika Utara, Tengah dan Caribbean), CONMEBOL Libertadores (Amerika Selatan), Liga Juara-Juara OFC. (Oceania) dan Liga Juara-Juara UEFA (Eropah), bersama-sama juara kebangsaan negara tuan rumah. – BERNAMA


Hadir sidang Parlimen: Permohonan Najib cabar keputusan Jabatan Penjara didengar 11 Ogos

PUTRAJAYA: Mahkamah Rayuan menetapkan 11 Ogos untuk mendengar rayuan Datuk Seri Najib Tun Razak bagi mendapatkan kebenaran memulakan prosiding mencabar keputusan Jabatan Penjara yang menolak permohonannya untuk menghadiri persidangan Dewan Rakyat.

Peguam Persekutuan Ng Wee Li mengesahkan tarikh itu ketika dihubungi Bernama.

Prosiding pengurusan kes bagi rayuan itu dijalankan hari ini di hadapan Timbalan Pendaftar Mahkamah Rayuan Norshakinah Ahmad Kamarudin.

Pada 27 Oktober 2022, Mahkamah Tinggi Kuala Lumpur menolak permohonan bekas Perdana Menteri itu untuk kebenaran memulakan semakan kehakiman bagi mencabar keputusan Jabatan Penjara.

Hakim Datuk Ahmad Kamal Md Shahid memutuskan bahawa permohonan Najib bersifat akademik susulan pembubaran Parlimen pada 10 Okt 2022 untuk membuka laluan kepada Pilihan Raya Umum ke-15 yang berlangsung pada 19 November tahun lepas.

Hakim itu berkata, melainkan dan sehingga pengampunan diberikan kepada Najib atau sabitannya dibatalkan selepas semakan kehakiman, tiada kemungkinan beliau akan menjadi Ahli Parlimen semula sambil menambah bahawa undang-undang melarang mana-mana orang yang telah disabitkan daripada bertanding dalam pilihan raya.

Najib telah menamakan Kerajaan Malaysia, Menteri Dalam Negeri dan Komisioner Jeneral Penjara sebagai responden dalam permohonan yang difailkan pada 5 Okt tahun lepas.

Najib memohon perintah certiorari bagi membatalkan keputusan Komisioner Jeneral Penjara yang tidak memberikan beliau akses kepada pegawai/pembantunya bagi tujuan kerja-kerja Parlimen, perundangan dan konstituen.

Beliau sedang menjalani hukuman penjara 12 tahun di Penjara Kajang selepas Mahkamah Persekutuan pada 23 Ogos 2022 mengekalkan sabitan serta hukuman penjara dan denda RM210 juta terhadapnya yang didapati bersalah atas pertuduhan menyeleweng dana SRC International Sdn Bhd berjumlah RM42 juta. – BERNAMA


Pelumba Cub Prix kemalangan, isteri mohon doa rakyat Malaysia

PELUMBA negara, Md Izzat Zaidi ditimpa kemalangan semasa sesi super-pole pada perlumbaan Cub Prix Malaysia di Litar Bandar Medini Iskandar, Johor pada Sabtu.

Khabar sedih tersebut dimaklumkan oleh isteri pelumba itu menerusi laman sosial yang mengharapkan doa rakyat Malaysia agar diberi keajaiban dan kesembuhan buat suaminya.

Md Izzat merupakan pelumba dari CKJ Racing Team.

“Assalamualaikum, saya isteri kepada Md Izzat Zaidi ingin memohon doa kalian agar diberikan keajaiban serta kesembuhan buat suami.

“8 Oktober 2023. Izzat telah menjalani pembedahan disebabkan banyak kecederaan di bahagian paru-parunya dan sebahagian tulang rusuk yang patah.

“Izzat kini bergantung 100 peratus pada mesin bantuan pernafasan buat masa sekarang dan ditempatkan di ICU (Unit Rawatan Rapi) Hospital Sultanah Aminah, Johor Bahru.

“Keadaannya sangat kritikal. Semoga Allah SWT mudahkan urusan dan angkat segala penyakit beliau. Amin – Isteri,” tulis isteri Izzat yang dikenali sebagai elyshanorizal.

Dalam pada itu, pasukan CKJ mengesahkan bahawa Md Izzat mengalami kemalangan tersebut selepas jentera Yamaha yang dipacunya sewaktu sesi Super-Pole CP150 melanggar penghadang jalan dan terbabas ke pagar keselamatan yang diletakkan di tepi litar. – Sinar Harian

Author

Media Variasi

View all posts

View all posts


Amaran ribut petir, hujan lebat di 8 negeri malam ini

CYBERJAYA: Lapan negeri diramalkan mengalami cuaca buruk malam ini, lapor Jabatan Meteorologi Malaysia (MetMalaysia).

Menurut MetMalaysia, hujan lebat, ribut petir dan angin kencang diramal melanda beberapa kawasan di Perak iaitu Kuala Kangsar, Kinta, Perak Tengah, Kampar, Hilir Perak dan Batang Padang.

“Cuaca buruk itu juga diramal berlaku di Kelantan (Gua Musang) dan Terengganu (Setiu, Kuala Nerus, Dungun dan Kemaman).

“Di Pahang, hujan lebat lebih tertumpu di Tanah Tinggi Cameron, Lipis, Raub, Jerantut, Kuantan dan Rompin manakala di Negeri Sembilan melibatkan Seremban, Kuala Pilah, Jempol dan Tampin.

“Selain itu, hujan lebat juga diramal di Segamat, Kluang, Mersing, Kota Tinggi dan Johor Bahru, Johor,” katanya dalam hantaran di laman Facebooknya.

Menurut laporan sama, cuaca buruk juga diramal berlaku di Kuching (Kuching), Sarikei (Julau dan Meradong), Sibu dan Kapit (Song), Sarawak.

“Hujan lebat juga diramal berlaku di Pedalaman (Tambunan), Pantai Barat (Ranau dan Kota Belud), Sandakan (Telupid, Kinabatangan, Beluran dan Sandakan) dan Kudat (Kota Marudu dan Pitas), Sabah,” katanya.

Author

Taufik Asmady Abdul Aziz

View all posts

View all posts


Pendapatan pekerja p-hailing akan dikawal selia APAD – MOT

KUALA LUMPUR: Pendapatan penunggang perkhidmatan penghantaran barangan atau makanan menggunakan motosikal (p-hailing) akan dikawal selia oleh pihak Agensi Pengangkutan Awam Darat (APAD) dalam mengatasi isu manipulasi atau penindasan pendapatan pekerja oleh syarikat penyedia perkhidmatan berkenaan.

Ia selaras dengan Rang Undang-undang Pengangkutan Awam Darat (Pindaan) 2023 yang diluluskan dengan lebih suara bersetuju hari ini, selepas dibahaskan seramai sembilan senator di Dewan Negara semalam.

Timbalan Menteri Pengangkutan, Datuk Hasbi Habibollah berkata, berdasarkan pindaan ini, pindaan ke atas Akta Pengangkutan Awam Darat 2010 iaitu Akta 715 bertujuan memperuntukkan keputusan kerajaan melibatkan pengawal seliaan perkhidmatan kenderaan barangan termasuk penggunaan motosikal yang disediakan menerusi perniagaan pengantaraan perkhidmatan p-hailing.

“Isu mengenai manipulasi pendapatan pekerja p-hailing ini memang kita ambil maklum dan ini juga menjadi perkara asas mengapa kerajaan ambil keputusan untuk kawal selia industri ini,” katanya dalam ucapan penggulungan kementerian itu di persidangan Dewan Negara di sini hari ini.

Hasbi berkata Rang Undang-undang Pengangkutan Awam Darat (Pindaan) 2023 mengandungi enam fasal.

Sementara itu, persidangan Dewan Negara hari ini turut meluluskan Rang Undang-undang Lembaga Pelesenan Kenderaan Perdagangan (Pindaan) 2023 yang bertujuan meminda Akta Lembaga Pelesenan Kenderaan Perdagangan 1987.

Rang undang-undang berkenaan antara lain memperuntukkan kenderaan p-hailing sebagai kenderaan barangan yang tertakluk kepada lesen perniagaan pengantaraan.

Hasbi ketika menggulung rang undang-undang itu berkata kementerian bersama Institut Penyelidikan Keselamatan Jalan Raya Malaysia (MIROS) telah merangka satu draf kurikulum atau silibus pembelajaran bagi penunggang p-hailing mendapatkan lesen vokasional.

“Antara skop utama yang akan dimasukkan ialah memahami perbezaan risiko sebagai penghantar berbanding pengguna biasa.

“…dan keperluan untuk lebih berhati-hati di jalan raya, memahami dan meramal bahaya di jalan raya sebagai seorang penghantar (dan) mengingati konsep asas penunggangan selamat atau ikhtisar-ikhtisar modul asas Jabatan Pengangkutan Jalan Raya (JPJ),” katanya.

Menurut Hasbi kursus tersebut boleh ditawarkan oleh institut memandu dan syarikat penyedia perkhidmatan p-hailing namun akan dipantau dan dikawal selia sepenuhnya oleh pihak JPJ dan kadar fi bagi mendapatkan lesen berkenaan hanya akan diputuskan selepas punca kuasa perundangan itu ditetapkan. – BERNAMA


Rasuah VLN: Ahmad Zahid lepas, bebas

Hakim Datuk Mohd Yazid Mustafa membuat keputusan itu selepas mendapati pihak pendakwaan gagal membuktikan kes prima facie terhadap Ahmad Zahid, 69, di akhir kes pendakwaan.

Ahmad Zahid, menghadapi 33 pertuduhan menerima rasuah berjumlah SG$13.56 juta daripada syarikat Ultra Kirana Sdn Bhd (UKSB) untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.

Bagi tujuh lagi pertuduhan, Ahli Parlimen Bagan Datuk itu didakwa memperoleh untuk dirinya SG$1,150,000; RM3.125 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Kesemua kesalahan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018. – BERNAMA


Tiga lelaki terlibat rusuhan terbalikkan kereta ditahan polis

SERI ALAM: Tiga lelaki terlibat rusuhan menterbalikkan kereta mangsa kemalangan jalan raya di antara dua kenderaan seperti yang tular dalam satu video berjaya ditahan polis pada Jumaat.

Ketua Polis Daerah Seri Alam, Superintenden Mohd Sohaimi Ishak berkata, video tular berkenaan kejadian kekecohan di sebuah stesen minyak itu berjaya dikesan pihak polis di media sosial.

Menurutnya, pihaknya menerima laporan kejadian yang berlaku di sebuah stesen minyak di kawasan Kota Masai, Taman Kota Masai, Pasir Gudang, Johor pada Khamis sekitar jam 9.40 malam.

“Bertindak atas maklumat pada Jumaat sekitar jam 10.45 pagi hingga jam 12 tengah hari, Bahagian Siasatan Jenayah Ibu Pejabat Polis Daerah (IPD) Seri Alam bersama-sama Balai Polis Taman Scientex IPD Seri Alam telah membuat tangkapan ke atas supek tiga lelaki tempatan berumur antara 17 hingga 24 tahun kerana merusuh.

“Tangkapan dibuat di sekitar kawasan Jalan Bunga Raya Masai dan Jalan Tembikai, Taman Kota Masa,” katanya.

Kes disiasat di bawah Seksyen 148 / 427 Kanun Keseksaan, jika sabit kesalahan boleh dihukum penjara sehingga lima tahun atau denda, atau kedua-duanya sekali.

Kes juga di siasat di bawah Seksyen 43 (1) Akta Pengangkutan Jalan 1987, jika sabit kesalahan boleh dihukum RM5,000 sehingga RM10,000 dan boleh dipenjarakan sehingga 12 bulan.

Mohd Sohaimi turut mengesahkan, kekecohan berlaku selepas mangsa seorang lelaki tempatan berumur 21 tahun mengalami kemalangan jalan raya dengan sebuah motosikal yang dinaiki seorang lelaki berumur 21 tahun.

Selepas kejadian tersebut, kereta mangsa dirosakkan dan diterbalikkan oleh sekumpulan individu tidak dikenali, serta kedua-dua mangsa mengalami kecederaan selepas kemalangan jalan raya dan berkeadaan stabil.

“Pihak polis sedang giat mengesan suspek yang masih bebas dan siasatan lanjut sedang dijalankan.

“Pihak polis menasihatkan orang ramai tidak bertindak sendiri sebaliknya menyerahkan kepada polis menjalankan tugas serta mengambil tindakan mengikut peruntukan undang-undang,” tegasnya lagi.

Author

Faridah Amiratul

View all posts

View all posts


Harga sayur di Melaka meningkat 10 hingga 20 peratus

MELAKA: Kementerian Perdagangan Dalam Negeri dan Kos Sara Hidup (KPDN) Melaka mengesahkan berlaku kenaikan harga sayur antara 10 hingga 20 peratus di negeri itu ekoran hujan selain permintaan tinggi terutama menjelang musim perayaan.

Pengarahnya, Norena Jaafar berkata bagaimanapun peratus kenaikan harga sayur-sayuran berkenaan berbeza mengikut kawasan dan rata-rata pemeriksaan dijalankan mendapati harga di Jasin lebih murah berbanding Melaka Tengah dan Alor Gajah.

Beliau berkata, antara sayur yang meningkat harga ialah timun, sawi, tomato dan kubis dengan 80 peratus bekalan di negeri itu diperoleh daripada pembekal atau pengusaha tanaman dari luar seperti Cameron Highlands, Pahang.

“Berdasarkan pemeriksaan berkala oleh anggota penguat kuasa KPDN, memang berlaku kenaikan harga sayur-sayuran di kebanyakan pasar atau premis jualan namun tidak ketara dan situasi ini berlaku setiap tahun susulan musim hujan.

“Bagaimanapun, KPDN sedang memantau pergerakan kenaikan harga berkenaan dan pemeriksaan turut melibatkan rangkaian pemborong untuk mengesan di peringkat mana kenaikan berlaku,” katanya kepada pemberita selepas Sesi Pengenalan Program Menu Rahmah di sini hari ini.

Beliau berkata, selain pemeriksaan di premis jualan, KPDN Melaka juga akan melakukan tinjauan serta pertemuan dengan pengusaha tanaman di Cameron Highlands bagi mendapatkan maklumat lanjut berhubung situasi tersebut dalam masa terdekat.

Dalam perkembangan lain, Norena berkata, setakat ini kira-kira 25 peniaga makanan di Melaka bersetuju untuk menyertai Program Menu Rahmah termasuk Restoran Asam Pedas Selera Kampung di Plaza Mahkota di Banda Hilir di sini.

Beliau berkata, KPDN Melaka sedang melaksanakan sesi penerangan berkaitan Menu Rahmah kepada pengusaha dan peniaga makanan di negeri itu termasuk empat persatuan iaitu Persatuan Peniaga Muslim Malaysia dan Persatuan Tomyam Malaysia agar mereka mendapat maklumat mengenai pelaksanaan tersebut.

“Kebanyakan peniaga masih kurang jelas tentang Menu Rahmah terutama membabitkan aspek pelaksanaan dan jenis menunya. Mereka ingat menu berkenaan perlu ditawarkan kepada pelanggan setiap hari pada waktu tengah hari dan malam tetapi mereka boleh pilih satu daripadanya.

“Sebaliknya Menu Rahmah bergantung kepada kemampuan peniaga sendiri dan seperti Restoran Asam Pedas Selera Kampung, mereka menawarkan menu berkenaan setiap Isnin dan Khamis sahaja,” katanya.

Menurut Norena KPDN tidak meletakkan sebarang sasaran jumlah peniaga menyertai program tersebut sebaliknya berharap setiap kawasan mempunyai satu peniaga yang menawarkan inisiatif itu.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Istana Kelantan sangkal dakwaan Ketua Hakim Negara, suami dilarang ke istana

KOTA BHARU: Istana Kelantan hari ini menyangkal dakwaan sebuah portal yang mengatakan Ketua Hakim Negara Tun Tengku Maimun Tuan Mat dan suaminya dilarang ke Istana Kelantan.

Pengelola Istana Diraja Kelantan Datuk Nik Mohd Shafriman Nik Hassan berkata kenyataan yang dikeluarkan portal itu adalah sama sekali tidak benar dan tidak berasas

“Tidak pernah ada larangan seperti yang didakwa dikeluarkan oleh Istana Kelantan.

Istana Kelantan memandang serius tohmahan berupa fitnah seperti ini dan menyarankan agar pengamal media merujuk kepada istana terlebih dahulu mengenai kesahihan apa-apa berita sebelum disiarkan bagi mengelak dari mengelirukan masyarakat,” katanya dalam satu kenyataan, hari ini.

Nik Mohd Shafriman berkata pihak istana akan mempertimbang untuk mengambil tindakan undang-undang terhadap portal berkenaan sekiranya fitnah tidak berasas ini berlarutan. – BERNAMA


Judi: Ketua polis daerah diberi amaran, jangan jadikan ‘aku janji’ sebagai kertas tisu

KUALA LUMPUR: Ketua polis daerah di seluruh negara diingatkan jangan jadikan ‘Surat Aku Janji’ tiada sebarang aktiviti judi di daerah pentadbiran masing-masing sebagai ‘kertas tisu’, kata Pengarah Jabatan Siasatan Jenayah (JSJ) Bukit Aman, Datuk Seri Ayob Khan Mydin Pitchay.

Ayob Khan berkata, ini kerana ini beliau menerima maklumat bahawa ada dalam kalangan ketua polis daerah kontinjen Kuala Lumpur tidak berpuas hati apabila diminta untuk menghantar Task Force D7 JSJ Bukit Aman bagi mengambil tindakan ke atas premis judi dalam talian.

“Sepatutnya semua OCPD yang setiap bulan menandatangani Aku Janji tiada sebarang aktiviti judi di daerah masing-masing berpegang teguh kepada Aku Janji itu.

“Janganlah Aku Janji itu dianggap sebagai satu kertas tisu, yang tiada nilai dan tiada lagi amaran diberi,” katanya kepada pemberita selepas hadir menyaksikan Majlis Serah Terima Tugas Ketua Polis Kuala Lumpur di Ibu Pejabat Polis Kontinjen Kuala Lumpur, di sini hari ini.

Ayob Khan meminta setiap ketua polis daerah perlu ada keselarasan antara tindakan dengan prinsip moral, etika dan undang-undang antara kepentingan diri serta kepentingan umum.

“Apabila ketua polis daerah menandatangani Surat Aku Janji maknanya dia kena laksanakan tanggungjawabnya.

“Membanteras perjudian ini makan masa dan judi ini ada pelbagai jenis judi seperti judi dalam talian dan judi nombor ekor, selain modus operandi mereka yang berubah-ubah,” katanya.

Ayob Khan berkata, beliau telah memberi arahan kepada semua ketua jabatan JSJ dan ketua bahagian JSJ di peringkat kontinjen serta daerah untuk memastikan operasi banteras perjudian berterusan.

“Bukan saya masuk JSJ (sebagai Pengarah JSJ) hari ini, esok perangi kegiatan perjudian telah habis. Ia perlu ada koordinasi mantap bersama Pihak Berkuasa Tempatan dan Tenaga Nasional Berhad,” katanya.

Beliau berkata, ketua polis daerah perlu memainkan peranan penting dan jangan menunggu Bukit Aman untuk mengambil tindakan jenayah.

Ayob Khan berkata, beliau ada menubuhkan task force kecil JSJ bagi memantau sebarang jenayah di seluruh kontinjen polis negeri dan daerah.

“Task force berkenaan baru ditubuhkan dan mereka ini akan turun padang memantau penugasan polis kontinjen negeri dan daerah, fokus task force ini bukan hanya judi malah semua jenis jenayah,” katanya.

Beliau berkata, kekurangan pemantauan dan penyeliaan di peringkat polis kontinjen negeri dan daerah menyebabkan kegiatan judi haram masih berleluasa.

“Saya akan turun secara mengejut untuk membuat pemeriksaan dan saya takkan hantar task force ke semua kontinjen dan daerah.

“Kami akan buat pemeriksaan mengejut kalau ada maklumat mereka tidak ambil tindakan dan saya akan kenakan tindakan tatatertib kepada ketua polis daerah sebab ‘Aku Janji’ sudah ada,” katanya.

Terdahulu, bekas Ketua Polis Pulau Pinang, Datuk Mohd Shuhaily Mohd Zain dilantik sebagai Ketua Polis Kuala Lumpur yang baharu berkuat kuasa hari ini.

Mohd Shuhaily menggantikan Datuk Azmi Abu Kassim yang dilantik sebagai Pengarah Jabatan Pengurusan Bukit Aman.

Mohd Shuhaily berkata, beliau berhasrat untuk menjadikan Kuala Lumpur sebuah kota yang ingin didiami dan ingin dikunjungi oleh bukan sahaja masyarakat tempatan tetapi juga buat masyarakat di luar negara.

“Saya mengambil keseluruhan kebaikan, yang buruk dan hodoh Kuala Lumpur dan mari kita merancang bersama, menyusun strategi bersama untuk menjadikan Kuala Lumpur (bandar raya) yang hebat,” katanya. – BERNAMA


Tiba masa erat silaturahim, bukan berpolitik siang malam – MB Terengganu

KUALA TERENGGANU: Rakyat tanpa mengira fahaman politik diminta mensyukuri nikmat kemerdekaan serta bersatu padu membangunkan negeri dan negara.

Menteri Besar, Datuk Seri Dr Ahmad Samsuri Mokhtar berkata, rakyat perlu akui Malaysia sebuah negara unik dengan rakyatnya terdiri pelbagai kaum hasil penyatuan 14 negeri.

Katanya, keunikan itu menjadikan negara istimewa dan terbilang di mata dunia.

“Pilihan Raya Negeri (PRN) sudah berakhir dan sudah tiba masanya untuk kita eratkan semula silaturahim dan bukannya untuk kita berpecah-belah, saling berbalah dan berpolitik siang malam,” katanya seperti dilapor Berita Harian.

Beliau berkata demikian melalui perutusan Hari Kebangsaan 2023 peringkat negeri pada Khamis.

Majlis sambutan Hari Kemerdekaan 2023 peringkat negeri disempurnakan Yang Dipertuan Muda, Tengku Muhammad Ismail Sultan Zainal Abidin.

Mengulas lanjut, Ahmad Samsuri berkata, kerajaan negeri dan pusat akan terus mara untuk membina negara berasaskan perpaduan nasional, semangat federalisme dan patriotisme.

Katanya, jika diimbau sejarah nusa dan bangsa, negara sudah dijajah dan ditakluk sejak berabad lamanya.

“Generasi sekarang beruntung kerana perjuangan, perih dan jerih generasi terdahulu menghadiahkan kita sebuah nikmat kemerdekaan yang amat bermakna.

“Sehingga hari ini negara kita mampu berdiri teguh sebagai negara merdeka, berdaulat dan majmuk dengan pelbagai kaum,” katanya.

Ahmad Samsuri berkata, seluruh rakyat perlu bersatu padu bagi mengekalkan keamanan supaya tidak diganggu-gugat oleh anasir yang boleh merosakkan perpaduan negara.

“Kita ingin mengajak seluruh rakyat negeri ini supaya sentiasa mensyukuri nikmat kemerdekaan serta bersatu padu membangunkan negeri dan negara yang kita cintai,” katanya.

Author

Fazleen Safina Abd Jamil

View all posts

View all posts


Tiada anak mahu lihat ibunya dipenjarakan, tetapi…

KUALA LUMPUR: “Tiada ibu yang sanggup lalui perjalanan ini, tiada ibu yang sanggup lihat anak-anak (tempuh) perjalanan ini, tiada anak-anak sanggup lihat ibunya dipenjara,” luah Emilia Hanafi.

Bekas isteri Datuk S.M Faisal S.M Nasimuddin Kamal itu dalam nada sebak berkata demikian secara sidang video pada sidang media ‘Keadilan Untuk Emilia’ yang dipengerusikan oleh peguam terkenal, Siti Kassim.

Turut hadir, peguam mewakili Emilia, Nizam Bashir, wakil Persatuan Pengguna Islam Malaysia (PPIM) dan Sisters in Islam.

Ibu tunggal itu akan berpisah daripada anak-anaknya untuk menyerah dirinya pada 27 Jun 2022 jam 10 pagi di Mahkamah Tinggi Syariah Kuala Lumpur yang telah menjatuhkan hukuman penjara tujuh hari terhadap Emilia kerana ingkar keputusan mahkamah dengan mengubah tarikh lawatan antara bekas suami dan anaknya.

Emilia sebelum ini dibebaskan dengan ikat jamin RM5,000 sementara menunggu rayuan setelah memfailkan permohonan semakan kehakiman bagi mencabar bidang kuasa mahkamah tersebut.

Namun rayuannya tidak memihak dirinya dan pada masa sama beliau terpaksa hadir untuk kes pendakwaan pukul dan cedera ‘domestic violence’ oleh bekas suami di Mahkamah Sivil sejak 2016.

Jika beliau tidak hadir sebagai saksi dan pengadu dalam kes itu, kemungkinan besar pula akan menjejaskan kes itu.

Akhirnya, Emilia memutuskan untuk menyerahkan dirinya ke tirai besi.

Emilia turut berpesan kepada ketiga-tiga anaknya supaya tabah, jangan rasa takut atau rasa bersalah.

“Tiada apa silap kita dalam isu ini, sentiasa percaya Allah akan lindungi kita.

“Mommy masuk penjara sebagai protes on wrongful decision, wrongful reason.

“Tiada perlindungan untuk saya dapatkan keadilan untuk saya.

“Saya harap, ada pihak yang dengar kes saya supaya dapat keadilan sewajarnya, saya harap ada yang bantu perbetulkan keadaan,” katanya.

Dalam pada itu, Siti Kassim berkata,  walaupun ia sangat ‘painful’ (menyakitkan), sangat ‘teribble’ (dahsyat) kerana Emilia terpaksa masuk penjara tujuh hari, tetapi  dia perlu lalui ini dengan protes untuk memastikan kes penderaannya berjalan lancar.

“Jika tidak, kes sivil itu mungkin tidak dapat berjalan dengan baik kerana dia tidak dapat hadir (bimbang dipenjarakan atas perintah syariah).

“So, what happen to Malaysia now?,” soalnya.

Tambah peguam itu, apa yang berlaku jelas kerana kuasa.

“The husband has a lot of money. He is very rich guy. He can file multiple committal proceedings against her.

“So just because she have no money, so she’s not file the committal proceedings.

“The judge should be looking an object perspective whether to put the mother in prison. Siapa hendak jaga anak-anaknya?” katanya.

Author

Tun Puteh Wanti

View all posts

View all posts


Dua kanak-kanak lemas, seorang lelaki hilang ketika mandi di Pantai Bagan Lalang

PUTRAJAYA: Dua kanak-kanak perempuan lemas manakala seorang lelaki berusia lingkungan 30-an hilang ketika mandi di Pantai Bagan Lalang, Selangor, hari ini.

Menurut Pusat Gerakan Operasi (PGO) Jabatan Bomba dan Penyelamat Malaysia (JBPM) Selangor, pihaknya menerima panggilan kecemasan mengenai kejadian pada 2.34 petang dan enam anggota dari Balai Bomba dan Penyelamat Sepang tiba di tempat kejadian kira-kira 23 minit kemudian.

“Mangsa iaitu kanak-kanak perempuan berumur tujuh dan sembilan tahun ditemukan 50 meter dari lokasi kejadian dan kematian mereka disahkan pihak Kementerian Kesihatan (KKM).

“Mangsa lelaki pula masih belum dijumpai. Operasi mencari dan menyelamat sedang dijalankan oleh pihak bomba,” menurut PGO dalam kenyataan hari ini.

Menurut kenyataan itu, pihak bomba telah membuka pos kawalan operasi di tempat kejadian untuk mencari mangsa. – BERNAMA


Fadhlina beri tempoh 24 jam minta maaf, turun poster gelar Melayu bangsat

MENTERI Pendidikan, Fadhlina Sidek memberi tempoh 24 jam kepada mana-mana individu yang untuk membuat permohonan maaf serta menurunkan poster “Fadhlina gelar Melayu pertahan azan Melayu bangsat”.

Dalam hantaran di laman Twitter, Ahli Parlimen Nibong Tebal itu berkata, laporan polis sudah dibuat berkenaan fitnah yang tular di media sosial.

Ketua Wanita PKR itu berkata, siasatan berhubung perkara tersebut sedang dijalankan, manakala misi mencari individu tidak bertanggungjawab yang menyebarkan bahan fitnah turut dikesan.

“Saya tidak akan teragak-agak untuk saman malu dan fitnah yang terus disebarkan. Kebebasan bersuara bukan kebebebasan untuk fitnah sesuka hati.

“Mohon tag saya di poster-poster fitnah berkenaan,” tulisnya sambil menasihatkan semua pihak supaya berpolitik dengan matang dan penuh sivil.

Poster fitnah yang berlegar-legar di media sosial itu dinaikkan berikutan kenyataan beliau dalam forum “Malaysia Di Ambang PRN 2023”, antara lain menyentuh tentang pembangkang yang sering membangkitkan isu azan berbanding isu ekonomi dan dasar seolah-olah ketandusan idea.

Kenyataan itu sebaliknya dimanipulasi oleh pihak tertentu, yang mendakwa beliau menggelar orang Melayu Pulau Pinang mempertahan azan solat sebagai “Melayu Bangsat”.

Author

Fazleen Safina Abd Jamil

View all posts

View all posts


Malaysia perlu ambil iktibar rusuhan perlawanan bola sepak

Menteri Belia dan Sukan, Datuk Seri Ahmad Faizal Azumu berkata, kejadian rusuhan hingga mengakibatkan kehilangan nyawa di negara jiran itu amat mendukacitakan.

“Kita ucap takziah kepada kerajaan Indonesia dan seluruh rakyatnya dan mendoakan mereka yang terkorban.

“Malaysia akan mengambil iktibar daripada kejadian ini dan kita belajar bagaimana untuk mengelakkan perkara ini berlaku bukan sahaja di sini tetapi kita harap ia tidak berlaku di mana-mana,” katanya.

Beliau yang juga Pengerusi Perikatan Nasional (PN) Perak berkata demikian ketika ditemui pemberita pada Majlis Makan Malam dan Dana Pilihanraya PRU15 PAS Perak di sini malam tadi.

Turut hadir Mursyidul Am PAS, Datuk Hashim Jasin dan Naib Presiden PAS, Datuk Idris Ahmad.

Ahmad Faizal berkata, pihaknya akan menghubungi rakan sejawat di Indonesia bagi memberikan bantuan yang boleh disediakan susulan insiden buruk itu.

Angka kematian akibat rusuhan pada pertembungan ‘derby Jawa Timur’ antara Arema FC dan Persebaya Surabaya di Stadium Kanjuruhan, Malang, Jawa Timur, meningkat kepada 174, demikian menurut Agensi Anadolu (AA) memetik Ketua Polis Jawa Timur Nico Afinta semalam.

Selain itu lebih 100 orang turut cedera dalam insiden itu, dan mereka sedang dirawat di lapan hospital.

Sebuah video yang dikongsi di media sosial menunjukkan peminat, berpakaian merah dan biru, menyerbu padang selepas Arema tewas 2-3 kepada Persebaya Surabaya dan bertembung dengan pasukan keselamatan.

Selepas penyokong pasukan tuan rumah yang kalah menyerbu padang, pegawai melepaskan gas pemedih mata untuk menyuraikan mereka, sekali gus mencetuskan rempuhan dan kes sesak nafas.

Berikutan insiden rusuhan itu, Persatuan Bola Sepak Indonesia (PSSI) mengambil keputusan menggantung saingan Liga Indonesia selama seminggu, selain dilapor telah mengharamkan Arema daripada menganjurkan perlawanan di laman sendiri sehingga penghujung musim. – BERNAMA


KKM batalkan pendaftaran ubat batuk mengandungi pholcodine

KUALA LUMPUR: Kementerian Kesihatan (KKM) bersetuju membatalkan pendaftaran, dan mengeluarkan arahan memanggil balik semua produk berdaftar mengandungi pholcodine, selepas Pihak Berkuasa Kawalan Dadah (PBKD) mendapati produk yang mengandungi bahan itu dikesan mempunyai risiko keselamatan kepada pengguna.

Ketua Pengarah Kesihatan, Tan Sri Dr Noor Hisham Abdullah berkata, ada risiko kemungkinan berlaku anafilaksis (reaksi alahan teruk yang boleh mengancam nyawa) dengan penggunaan ubat pengendur otot atau neuromuscular blocking agents (NMBAs) semasa proses pembiusan umum, terutama kepada mereka yang pernah mengambil ubat mengandungi pholcodine dalam tempoh 12 bulan lepas.

“Ini bermakna mereka yang mengambil ubat mengandungi pholcodine (biasanya ubat batuk) dalam tempoh 12 bulan lepas, berhadapan risiko lebih tinggi untuk mengalami anafilaksis sekiranya diberi ubat pengendur otot atau NMBAs semasa proses pembiusan penuh, misalnya semasa menjalani pembedahan,” katanya dalam kenyataan hari ini.

Pholcodine adalah sejenis ubat bagi mengawal dan menghentikan batuk jenis kering (nonproductive/dry, irritating) dalam kalangan dewasa dan kanak-kanak.

Dr Noor Hisham berkata di Malaysia, bahan berkenaan diklasifikasikan sebagai ubat terkawal Kumpulan C serta boleh diperoleh tanpa preskripsi dan terdapat 14 produk mengandungi pholcodine yang berdaftar dengan PBKD dalam bentuk tunggal dan kombinasi dengan ubat lain.

Beliau berkata, Pusat Pemonitoran Kesan Advers Ubat Kebangsaan di bawah Bahagian Regulatori Farmasi Negara (NPRA) menerima 12 laporan dengan 17 kesan advers susulan penggunaan pholcodine namun tiada laporan anafilaksis yang diterima.

Katanya, keputusan PBKD membatalkan pendaftaran dan arahan panggil balik produk mengandungi pholcodine diambil berdasarkan bukti daripada pelbagai pihak termasuk kajian “Allergy to Neuromuscular Blocking Agents and Pholcodine Exposure”.

“Data keselamatan pasca pemasaran dan maklumat diperoleh daripada pengamal perubatan, agensi negara-negara lain seperti United Kingdom (UK), Australia, beberapa negara European Union (EU) seperti Perancis dan Norway, dengan mereka juga mengambil tindakan regulatori bagi pembatalan dan panggil balik produk yang mengandungi pholcodine berdasarkan maklumat keselamatan ini,” katanya.

Beliau berkata Pertubuhan Kesihatan Sedunia (WHO) turut melaporkan 852 laporan kesan advers yang melibatkan penggunaan pholcodine dan daripada jumlah itu 42 laporan anaphylactic reaction dan 20 laporan anaphylactic shock direkodkan.

“Daripada kes berkenaan, terdapat sembilan kes melibatkan penggunaan bersama NMBA (suxamethonium). Dengan itu, berdasarkan penilaian risiko yang teliti, didapati tiada langkah pengurangan risiko yang dapat diambil bagi meminimumkan risiko ini terhadap pengguna,” katanya.

Susulan pembatalan pendaftaran produk mengandungi pholcodine, Dr Noor Hisham berkata, semua syarikat pemegang pendaftaran produk bertanggungjawab memaklumkan kepada setiap farmasi komuniti dan klinik yang dibekalkan dengan produk itu, untuk berhenti menjualnya di samping memastikan produk dikuarantin sebelum dipulangkan semula kepada pembekal.

“Anggota kesihatan juga diingatkan untuk berhenti memperskripsi, mendispens, menjual atau mengedar semua produk mengandungi pholcodine dengan serta-merta. Pesakit yang mengalami batuk jenis kering hendaklah diberikan ubat alternatif,” katanya.

Beliau berkata, ubat alternatif bagi indikasi batuk jenis kering adalah seperti produk mengandungi dextromethorphan dengan sehingga kini, terdapat lebih 40 produk mengandungi bahan berkenaan dalam bentuk tunggal dan kombinasi ubat lain yang berdaftar. – BERNAMA


Lebih 400 sekolah mohon khidmat pengiring ambil wang BAP di bank

IPOH: Polis Perak menerima lebih 400 permohonan daripada sekolah untuk mendapatkan pengawal pengiring bagi mengambil wang bantuan awal persekolahan (BAP) di bank.

Ketua Polis Perak, Datuk Seri Mohd Yusri Hassan Basri berkata, permohonan itu dibuat guru besar bagi Sekolah Kebangsaan (SK) dan pengetua Sekolah Menengah Kebangsaan (SMK) dari semua daerah di negeri ini sejak minggu lepas.

“Antara sekolah yang membuat permohonan adalah dari daerah Kinta, Larut Matang dan Selama, Kerian, Manjung dan Kuala Kangsar. Setakat ini 473 sekolah telah membuat permohonan untuk mendapatkan pengawal pengiring bermula minggu lalu.

“Permohonan itu dibuat pihak sekolah kepada Ketua Polis di daerah supaya pegawai atau anggota kami mengiringi pihak sekolah untuk mengambil wang berkenaan di bank. Pengawal pengiring ini terdiri daripada anggota polis termasuk dari unit kereta peronda (MPV),” katanya kepada Bernama.

Mohd Yusri berkata, permohonan tersebut akan diteliti dan pihaknya menasihatkan pihak sekolah berbuat demikian bagi menjamin keselamatan ketika mengambil wang dalam jumlah yang besar bagi mengelakkan kejadian tidak diingini berlaku.

Pada Isnin, seorang guru besar berputih mata selepas wang (BAP) berjumlah lebih RM109,000 yang diperuntukkan untuk sekolahnya di Beranang, Selangor hilang, apabila dilarikan penjenayah.

Wang berkenaan baru saja dikeluarkan oleh guru besar itu sebelum cermin kenderaannya dipecahkan ketika pergi membeli minuman. – BERNAMA


Kadar RMT naik RM3.50 mulai Ahad ini – Radzi Jidin

PUTRAJAYA: Kadar baharu Rancangan Makanan Tambahan (RMT) dinaikkan daripada RM2.50 kepada RM3.50 untuk Semenanjung dan RM3 kepada RM4 bagi Sabah, Sarawak serta Wilayah Persekutuan Labuan, berkuat kuasa mulai Ahad ini (6 November).

Menteri Kanan Pendidikan, Datuk Dr Radzi Jidin dalam kenyataan hari ini berkata, pelaksanaan kadar baharu itu akan memanfaatkan seramai 791,477 murid penerima RMT di seluruh negara.

“Alhamdulillah, usaha KPM untuk menaikkan kadar RMT dapat dilaksanakan pada tahun ini.

“Ini merupakan antara komitmen saya dalam memastikan kualiti makanan RMT kepada murid yang memerlukan adalah terjaga,” katanya menerusi hantaran di laman Facebook rasminya hari ini.

Beliau berkata, pelaksanaan kadar baharu itu juga pastinya memberi kelegaan kepada pengusaha kantin sekolah yang menyediakan RMT.

“KPM komited melakukan yang terbaik untuk kelestarian pendidikan anak-anak generasi pewaris negara,” katanya.

Menteri Kewangan, Tengku Datuk Seri Zafrul Tengku Abdul Aziz ketika membentangkan Bajet 2023 memaklumkan kerajaan menyediakan sejumlah RM777 juta iaitu peningkatan signifikan berbanding RM280 juta pada 2020 bagi tujuan pelaksanaan kadar baharu RMT. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Program Bandar Pintar: MSCA, empat organisasi berkaitan teknologi dan industri jalin kerjasama

KUALA LUMPUR: Pertubuhan Bandar Mampan dan Pintar Malaysia (MSCA) hari ini memeterai kerjasama dengan empat organisasi berkaitan teknologi dan industri dalam usaha untuk mentransformasikan sosioekonomi negara melalui Program Bandar Pintar.

Empat organisasi tersebut iaitu Malaysian Research for Technology and Innovation (MRANTI), Technology Depository Agency Berhad (TDA), Malaysia Industry Forward Association (MIFA) dan Malaysian Photovoltaic Industry Association (MPIA).

Kementerian Sains, Teknologi dan Inovasi (MOSTI) dalam kenyataan hari ini memaklumkan kolaborasi itu memberi penekanan terhadap kerjasama perkongsian teknologi dan pengetahuan, penyediaan nasihat teknikal dan bukan teknikal serta pembangunan industri ke arah bandar mampan dan pintar.

“Kumpulan Industri-Kerajaan bagi Teknologi Tinggi Malaysia (MIGHT) selaku sekretariat tetap MSCA sentiasa berusaha untuk merealisasikan program Bandar Pintar ini di seluruh negara,” menurut kenyataan itu.

Empat bidang kerjasama yang dikenal pasti ialah National Technology & Innovation Sandbox (NTIS) Smart Cities Sandbox antara MSCA dengan MRANTI, Inisiatif Bandar Pintar dan Program Kerjasama Industri (ICP) antara MSCA dengan TDA, Teknologi dan Perkongsian Pengetahuan dan Pembangunan Industri antara MSCA dengan MIFA serta Teknologi Tenaga Boleh Diperbaharui dan Pengkongsian Pengetahuan serta Pembangunan Industri antara MSCA dengan MPIA.

Majlis pemeteraian kerjasama itu disaksikan Timbalan Menteri Sains, Teknologi dan Inovasi Datuk Ahmad Amzad Hashim.

Ahmad berkata kerjasama itu membolehkan teknologi baharu diuji dalam persekitaran sebenar selain menerima kemudahan kawal selia dan pembiayaan sebelum dibawa ke pasaran serta disebarkan ke seluruh negara.

“Saya optimis kerjasama yang dimeterai hari ini merupakan satu usaha berkesan dalam mencapai objektif mengukuh penglibatan penggiat industri dan sektor kerajaan dalam merealisasikan agenda pembangunan mampan serta bandar pintar negara pada masa hadapan.

“MOSTI menghargai dan mengalu-alukan inisiatif sebegini selari dengan tanggungjawab kementerian dalam memperkukuh peranan serta sumbangan teknologi dan inovasi terhadap agenda pembangunan mampan serta bandar pintar negara,” katanya.

MSCA dianggotai 28 organisasi daripada sektor serta bidang yang berkaitan dengan bandar mampan dan pintar di Malaysia selain merupakan platform bagi membincang dan menyelesaikan isu berkaitan bandar pintar secara bersepadu melalui input semua pemegang taruh sektor kerajaan, industri serta akademia.

Pelaksanaan konsep Bandar Pintar dicetuskan bagi memudahkan pengurusan sumber dan alam bina lestari serta mesra pengguna yang matlamat utamanya mewujudkan bandar sesuai didiami, bekerja dan beriadah dengan kualiti hidup serta kesejahteraan yang tinggi selain berpotensi menghasilkan keuntungan kewangan.

Kepentingan mewujudkan Bandar Pintar turut diberi keutamaan dalam Rancangan Malaysia Ke-12 selari dengan hasrat dan tanggungjawab MOSTI dalam memperkukuh peranan serta sumbangan teknologi dan inovasi terhadap agenda pembangunan mampan negara. – BERNAMA


PRU15: Hishammuddin mahu Anwar kemuka bukti dakwaan ATM undi awal

SUNGAI BULOH: Menteri Kanan Pertahanan, Datuk Seri Hishammuddin Tun Hussein mahu Datuk Seri Anwar Ibrahim mengemukakan bukti kepada pihak berkuasa berhubung dakwaannya mengenai anggota tentera di Bera, Pahang, sudah mengundi awal untuk Pilihan Raya Umum ke-15 (PRU15) dan dibayar RM300 untuk berbuat demikian.

Beliau berkata ini berikutan kenyataan Presiden PKR itu semalam yang memaklumkan beliau mempunyai bukti berhubung dakwaan tersebut dan akan menyerahkan kepada Suruhanjaya Pilihan Raya (SPR).

“Dia (Anwar) kata sudah ada bukti dan sepatutnya dibawa kepada Suruhanjaya Pencegahan Rasuah Malaysia (SPRM) untuk siasatan,” katanya kepada pemberita selepas menghadiri Majlis Sepetang Bersama Pemimpin, di sini, hari ini.

Hishammuddin turut menjelaskan bahawa proses undi pos adalah kebiasaan buat warga Angkatan Tentera Malaysia (ATM) yang bertugas dan tidak dapat hadir pada hari pengundian.

“Apa tujuan dia (Anwar) membuat dakwaan itu dan sehingga hari ini tidak terjawab,” katanya dan menyifatkan kenyataan Anwar, selaku Pengerusi Pakatan Harapan (PH), itu telah menimbulkan kemarahan warga ATM.

SPR menetapkan 15 November sebagai hari pengundian awal manakala hari pengundian adalah pada 19 November ini. – BERNAMA


Manifesto BN akan dibentang tidak lama lagi, tumpu isu Puchong – Syed Ibrahim

PUCHONG: “Banyak manifesto saya akan menyentuh isu Puchong,” kata Datuk Seri Syed Ibrahim Kader, calon Barisan Nasional (BN) Parlimen Puchong pada Pilihan Raya Umum ke-15 (PRU15).

Syed Ibrahim yang juga merupakan Presiden Parti Kongres India Muslim Malaysia (KIMMA) berkata, kekurangan yang terdapat di kawasan Parlimen Puchong serta isu yang gagal diselesaikan wakil rakyat Pakatan Harapan sejak tahun 2008 akan dibawa dalam manifesto tidak lama lagi.

“Perkara yang BN ingin bawa sekiranya mendapat mandat rakyat pada PRU15 adalah isu-isu masalah penduduk setempat yang gagal diselesaikan wakil rakyat di bawah Pakatan Harapan (PH) seperti banjir kilat, meneruskan Program Perumahan Rakyat Termiskin (PPRT) memandangkan harga rumah begitu tinggi di sini.

“Mereka yang berpendapatan RM1,500 tidak mampu membeli rumah di sini mengikut pasaran RM150,000 hingga RM200,000. Golongan B40 dan M40 di Puchong terpaksa menyewa rumah dengan kos yang tinggi pada setiap bulan.

“Selain itu, masalah kekurangan pekerja asing bagi menampung keperluan syarikat di kawasan Puchong. Ini akan dimasukkan dalam manifesto, saya sudah ada perancangan. Akan diumumkan setelah BN peringkat nasional selesai umum manifesto pada malam Isnin,” katanya kepada MEDIA VARIASI selepas sesi walkabout calon BN Parlimen Puchong di Tapak Pasar Malam Seri Serdang pada Isnin.

Mengulas mengenai kempen pencabarnya dari Pakatan Harapan, Yeo Bee Yin yang meminta pengundi Puchong mengekalkan mandat kepada PH pada PRU15 untuk menyelesaikan isu kesesakan lalu lintas, beliau yakin pengundi Puchong tidak akan terpedaya dengan janji kosong calon itu setelah gagal diselesaikan sejak memerintah tahun 2008 lagi.

“Masalah kesesakan lalu lintas mengambil masa paling kurang sejam yang terpaksa dihadapi penduduk Puchong. Ini isu gagal diselesaikan wakil rakyat PH, jadi saya tidak faham bagaimana calon DAP ini meminta diberikan peluang sekali lagi untuk menyelesaikan isu kesesakan lalu lintas. Apa mereka buat ketika memerintah sejak tahun 2008?” soalnya.

Author

Mohamad Fitri Hazim Hazam

View all posts

View all posts


Lelaki potong tabung masjid dengan mesin grinder di Pulau Pinang

INDIVIDU yang terdesak mendapatkan wang adakalanya sanggup berbuat apa sahaja termasuk melakukan perkara terkutuk tidak mengira tempat.

Baru-baru ini, kecoh apabila sebuah masjid menjadi sasaran pencuri bagi mendapatkan wang derma hasil sumbangan orang ramai.

Menerusi rakaman kamera litar tertutup (CCTV), seorang lelaki dilihat menggunakan mesin pemotong grinder untuk memotong tabung di tempat suci berkenaan.

Percikan api besar turut kelihatan ketika kejadian, namun perlakuannya tidak disedari mana-mana pihak dengan ruang masjid terbabit dipercayai kosong tanpa jemaah.

Kejadian itu dipercayai berlaku di Pulau Pinang pada 19 Ogos lalu, manakala video tersebut meraih lebih 10,000 jumlah tontonan setakat ini.

Masjid guna tabung besi ganti tabung kayu untuk elak kes pecah tabung

Pencuri : Terus bawa "metal cutter"  masuk masjid💀 pic.twitter.com/7qTEJeIXYr

— AzimAzhar (@abdulazimazhar) August 21, 2023

Namun, jumlah kerugian dialami masjid berkenaan tidak dinyatakan setakat ini dengan identiti si pencuri juga gagal dikenal pasti oleh pihak masjid.

Setakat berita ini ditulis, pihak polis juga masih belum mengeluarkan sebarang kenyataan rasmi.

Author

Fazleen Safina Abd Jamil

View all posts

View all posts


KPM rangka pelan pemulihan pelajar keciciran – Fadhlina

NIBONG TEBAL: Kementerian Pendidikan (KPM) sedang merangka satu pelan pemulihan untuk membimbing pelajar sekolah yang tercicir dalam sistem pendidikan nasional, kata menterinya, Fadhlina Sidek.

Menurut beliau, setakat ini KPM belum mempunyai data lengkap mengenai jumlah pelajar terlibat dan sedang mengumpul data serta maklumat daripada pertubuhan-pertubuhan bukan kerajaan (NGO) termasuk memproses input kajian yang dijalankan berrhubung isu berkenaan.

“Memang dalam perhatian kita untuk dapatkan maklum balas daripada semua pihak termasuk NGO, kalau mereka ada maklumat termasuk dakwaan yang 100,000 pelajar keciciran itu, saya minta mereka datang kepada KPM bawa bersama data tersebut untuk buat intervensi bersama-sama,” katanya kepada pemberita di sini hari ini

Terdahulu, beliau mengadakan tinjauan di gelanggang bola keranjang Bukit Panchor, di sini iaitu lokasi Pasar Percuma 2023 Parlimen Nibong Tebal.

Fadhlina yang juga Ahli Parlimen Nibong Tebal berkata demikian sebagai mengulas saranan sebuah NGO agar KPM merangka satu pelan pemulihan untuk membimbing pelajar sekolah yang tercicir dalam sistem pendidikan nasional.

Ketua Pegawai Eksekutif Untuk Malaysia, Zul Fikri Zamir dilaporkan berkata, kajian di lapangan mendapati hampir 100,000 pelajar dianggap tercicir daripada sistem pendidikan dan ia realiti yang amat membimbangkan.

Mengulas lanjut, Fadhlina berkata, pihaknya sentiasa memandang serius isu keciciran pelajar itu malah KPM sejak dari awal lagi, menerusi tujuh teras yang dibentangkan sebelum ini, antara lain ialah menangani isu keciciran pelajar.

“Saya harap NGO itu (Untuk Malaysia) dapat datang ke KPM untuk bersama-sama berbincang kerana kita juga nak lihat program-program (berkaitan isu keciciran pelajar) yang telah dijalankan  sama ada efektif atau tidak,” katanya. – BERNAMA


Abang ‘rider’ hantar makanan sampai ke ‘liang lahad’, netizen seram sejuk…

MENJADI seorang penghantar makanan bukanlah suatu pekerjaan yang mudah kerana perlu berdepan dengan pelbagai cabaran dan rintangan.

Tambah pula dengan aneka ragam para pelanggan yang membuatkan si rider geli hati atau mungkin seram sejuk.

Baru-baru ini, tular sebuah video memaparkan seorang penghantar makanan menerima satu pesanan daripada pelanggan dan lokasi dinyatakan adalah kawasan perkuburan.

Pasti sebilangan antara kita akan memilih untuk menolak pesanan itu memandangkan waktu yang diperoleh pada waktu malam dan lokasinya terletak di tanah perkuburan Islam.

Bagaimanapun, video yang dikongsi Anwar Abdul Rahman menerusi aplikasi TikTok itu jelas menampilkan keberanian seorang pemuda yang sanggup menghantar makanan sampai ke ‘liang lahad’.

Keberanian abang rider itu nyata tidak sia-sia kerana pesanan yang diperolehinya sememangnya wujud dan dibuat oleh seorang lelaki yang bekerja sebagai penggali kubur yang lapar sewaktu menjalankan tugas bersama beberapa rakan lain.

Video yang mendapat lebih 16,000 tanda suka itu memaparkan riak wajah rider berkenaan sebaik sahaja tiba di lokasi penghantaran dengan melihat beberapa orang di kawasan tanah kubur.

#foodpandamalaysia #galikubur #pizzahutmalaysia

♬ original sound – anwarcaad13 – Anwar Abdul Rahman Full

Menjengah di ruangan komen, rata-rata warga maya menyatakan mereka pastinya akan menolak penghantaran makanan ke kawasan kubur kerana bimbang jika makhluk lain yang menempah.

Author

Diyana Rahip

View all posts

View all posts


Dalang pecah belah UMNO bercita-cita ke PRU15 juga – Mahdzir

BANGSAR: Naib Presiden UMNO, Datuk Seri Mahdzir Khalid memberitahu pihak yang mengambil kesempatan terhadap isu dalam UMNO juga berhasrat menyertai Pilihan Raya Umum ke-15 (PRU15).

Beliau yang juga pemimpin ‘Top Five’ UMNO berkata, pihak itu cuba meraih kelebihan politik dengan menyasarkan Perdana Menteri, Datuk Seri Ismail Sabri Yaakob.

Kata Menteri Pembangunan Luar Bandar itu, kasihan Perdana Menteri, ada orang ambil kesempatan daripada apa yang berlaku untuk pecah belahkan UMNO.

“Semua orang tahu Perdana Menteri adalah Naib Presiden parti dan Datuk Seri Dr Ahmad Zahid Hamidi adalah Presiden, dua individu berbeza.

“Ada orang mengambil kesempatan di tengah-tengahnya. Siapa orang yang hendak pecah belahkan ini pun orang yang hendak pergi ke pilihan raya,” katanya kepada media selepas menyaksikan majlis menandatangani Memorandum Persefahaman (MoU) kerjasama antara Majlis Amanah Rakyat (MARA) dan Tenaga Nasional Berhad (TNB).

Perjanjian kerjasama itu ditandatangani Ketua Pengarah MARA, Datuk Azhar Abdul Manaf dan Presiden merangkap Ketua Pegawai Eksekutif TNB, Datuk Baharin Din.

Author

Tun Puteh Wanti

View all posts

View all posts


Peniaga Mee Warisan kecewa ‘kedai sebelah’ tiru konsep kedai ‘bulat-bulat’

KECEWA. Itulah yang dirasai seorang lelaki yang juga pemilik restoran Mee Warisan, Rafidi Asnan, apabila konsep kedai makannya ditiru ‘bulat-bulat’ oleh pihak lain yang turut beroperasi bersebelahan dengan kedainya.

Menerusi perkongsian di Facebook miliknya, Rafidi turut memuat naik foto memaparkan papan tanda kedai terbabit yang hampir sama dengan papan tanda restoran Mee Warisan.

Jika diamati, hanya nama produk sahaja yang berbeza dengan menggunakan nama ‘Kopi Warisan’.

“Masuk tahun keempat, kami bermula ketika PKP. Ketika pergerakan kita terbatas. Kedai kecil yang boleh beroperasi 2-3 org saja dan pernah kerja seorang saja.

“Marketing dan promosi hanya pada kawan-kawan rapat, kawan-kawan sekolah. Promosi mulut ke mulut ni ambil masa sedikit tapi kesan dia kami ada ramai pelanggan setia.

“Minggu lepas ada orang baru yang tak dikenali menyewa sebelah kami. Guna design signboard yang hampir sama, malah menggunakan salah satu signature kami sebagai nama kedai. Jalan mudah kan? Apa niat owner ni sebenar?,” tulisnya.

Dalam pada itu, Rafidi turut akui bahawa 2024 adalah tahun yang begitu mencabar buat dirinya.

Menjengah di ruangan komen, rata-rata warga maya turut keliru dan beranggapan restoran Mee Warisan dan Kopi Warisan itu adalah satu cawangan yang sama.

Malah, ada juga yang mencadangkan supaya Rafidi menukar papan tanda baharu bagi mengelakkan kekeliruan berlaku.

“Untuk saya sebagai pelanggan baru , saya akan ingat kedai ni owner yang sama. Apa kata tuan tukar signboard baru,” cadang seorang warga net.

“Kalau meniru kenapa nama owner macam sama dengan sign board kiri dan kanan? Ke saya salah tengok?” soal seorang lagi netizen yang keliru.

“Ni namanya serampang dua mata. Menumpang brand besar hanya dgn kopipes warna dan design. Customer tak perasan pasti akan keliru/tersalah masuk,” tulis netizen.

Restoran Mee Warisan adalah salah satu kedai makan popular yang menyajikan hidangan seperti wantan mee, mee daging dan tomyam.

Restoran ini terletak Jalan Sultanah Zainab, Kota Bharu, Kelantan.

Author

Diyana Rahip

View all posts

View all posts


Pelan B Al-Ittihad dapat khidmat Salah

KELAB Arab Saudi, Al-Ittihad tidak akan berputus asa dalam mendapatkan Mohamed Salah, jika mereka gagal mendapat penyerang sensasi Liverpool itu sebelum tarikh akhir jendela perpindahan.

Sumber rapat Al-Ittihad yakin bahawa sudah terlambat buat kelab berpangkalan di Jeddah itu untuk mendapatkan khidmat Salah, apabila jendela perpindahan Arab Saudi ditutup pada jam 10 malam Khamis.

Namun, ia bukanlah penamat buat Al-Ittihad untuk menambat hati pemain berusia 31 tahun itu, lapor Mirror.

Kelab itu juga mempunyai pelan B, jika bidaan itu gagal, mereka akan berusaha sekali lagi apabila jendela perpindahan dibuka semula pada awal tahun depan.

Sebelum ini, kelab itu memberi tawaran hebat sebanyak 170 juta pound (RM999 juta), namun gagal melembutkan hati pengurusan Liverpool dan jurulatihnya, Jurgen Klopp.

Klopp tetap berkeras bahawa Salah bukan untuk dijual, tetapi wakil penyerang itu membuka pintu untuk mendengar tawaran dari Al-Ittihad.

Bagi memujuk Salah supaya meninggalkan Anfield, pemain Mesir itu turut ditawarkan gaji 2.45 juta pound (RM14.4 juta) seminggu.

Secara keseluruhan Salah telah membuat 309 penampilan bersama The Reds sejak menyertai mereka pada tahun 2017.

Author

Fazleen Safina Abd Jamil

View all posts

View all posts